text:
||दरभंगा||
जिल्ला औद्योगिक नव परिवर्तन योजना के तहत मिथिला पेंटिंग पर आधारित सूक्ष्म एवं लघु उद्योग जय मिथिला आर्ट के शुक्र क सदर प्रखंड के वासुदेवपुर में जिलाधिकारी डॉ त्यागराजन एसएम द्वारा शुभारंभ भ गेल अछि। डीएम कार्य स्थल में जा क उद्योग केंद्र के निरीक्षण कैर संचालित अत्याधुनिक सिलाई मशीन एवं ओहि पर कएल गेल कार्य सब के देखला। जिल्ला औद्योगिक नव परिवर्तन योजना के तहत जय मिथिला आर्ट समूह के १० लाख रुपिया के सरकारी सहायता सेहो देल जायत। अहि समूह के एखन धरि पांच लाख रुपिया उपलब्ध करेल जा चुकल अछि। अहि योजना के अंतर्गत जिल्ला में मखान, मिथिला पेंटिंग, फेवर ब्लॉक एवं रेडीमेड गारमेंट्स के लेल १०-१० प्रवासी मजदूर के समूह एलएलपी ( लोमिटेड लायबिलिटी पार्टनरशिप) के आधार पर बनेल गेल अछि। अहि में स एक समूह मिथिला मखान, बहादुरपुर प्रखंड के मेखना वेदा पंचायत के कक्षाही ग्राम में महेश मुखिया के नेतृत्व में संचालित कएल गेल अछि। जे मखानक तरह तरह के व्यंजन के बनेबाक कार्य कैर रहल अछि। दोसर समूह शहरी क्षेत्र के पुअर होम चौक पर राजेश कुमार चौधरी के नेतृत्व में मिथिला संचार आर्ट्स एंड क्राफ्ट्स, दरभंगा( सृजन मिथिला, मिथिला पेंटिंग वला मास्क बनेबाक कार्य कैर रहल अछि। तेसर समूह हार्ड मेक फेवर ब्लॉक, मनीगाछी प्रखंड के कायस्थ कवई गांव में विदेश्वर राम केर नेतृत्व में कार्य क रहल अछि। ओनाही चारिम समूह रेडीमेड गर्मनेट्स, सदर प्रखंड के सुंदरपुर बेला में अमित कुमार झा केर नेतृत्व में कार्य क रहल अछि। उल्लेखनीय अछि जे डीएम जिल्ला के उद्यमी सब के प्रोत्साहित करैत बाहर स आयल कुशल मजदूर के संग मिल क वृहद उद्योग के स्थापना करबाक अपील केने छैथ। अहि लेल आवश्यकता पडला पर नव उद्यमी के बियाडा के जमीन एवं अन्य योजना सब स ऋण उपलब्ध करेल जायत, ताकि स्थानीय स्तर पर सेहो पैघ मात्रा में रोजगार उपलब्ध होय उक्त अवसर पर जय मिथिला कला समूह के नेता अमित कुमार झा, निर्देशक जिल्ला ग्रामीण विकास एजेंसी अभिषेक रंजन, महाप्रबंधक जिल्ला उद्योग केंद्र मो. अंजारुल हसन सेहो उपस्थित छल।


c: text/html

text:
सुदूरपश्चिममे ९ जेने कोरोना संक्रमित थप्लै
पहुरा समाचारदाता
धनगढी, २ साउन । सुदूरपश्चिममे शुकके रोज ९ जहनमे कोरोना संक्रमण पुष्टि हुइल बा । धनगढी प्रयोगशालामे ६ ओ डडेल्धुरा प्रयोगशालामे ३ कैके ९ जहनमे कोरोना पुष्टि हुइल हो ।
डडेल्धुरा प्रयोगशालामे हुइल परीक्षणमे डडेल्धुरा, बझाङ ओ डोटीके १/१ जहनमे कोरोना पुष्टि हुइल स्वास्थ्य तथा जनसंख्या मन्त्रालयके प्रवक्ता डाक्टर जागेश्वर गौतम बटैलै । यहाँ सेती प्रादेशिक अस्पतालके प्रयोगशालमे हुइल परीक्षणमे १ महिला ओ पाँच पुरुष कैके ६ जहनमे कोरोना पुष्टि हुइल बा ।
धनगढी उपमहानगरपालिका वडा नम्बर १५ के १०, १९ ओ २५ वर्षिय पुरुषमे कोरोना पुष्टि हुइल सेती प्रादेशिक अस्पतालके सूचना अधिकारी दिलिपकुमार श्रेष्ठ बटैलै । उहाँक् अनुसार धनगढी उपमहानगरपालिका वडा नम्वर १४ के दुई वर्षिय बालक ओ २५ वर्षिय महिलामे कोरोना पुष्टि हुइल बा ।
अस्टेक धनगढी उपमहानगरपालिका वडा नम्बर ३ के २६ वर्षिय पुरुषमे फेन कोरोना पुष्टि हुइल बा । यीसँगे सुदूरपश्चिममे संक्रमितके संख्या ४ हजार ९ पुगल बा ।
स्वास्थ्य तथा जनसंख्या मन्त्रालयके अनुसार सबसे ढेर कैलालीमे ९ सय ४७, अछाममे ६ सय ४५, बाजुरामे ६ सय १६, डोटीमे पाँच सय ७९, कञ्चनपुरमे ४ सय ६२, डडेल्धुरामे २ सय ९३, बैतडीमे २ सय ७६, बझाङमे १ सय ७१ ओ दार्चुलामे २० जहनमे कोरोना पुष्टि हुइल बा ।

robotstxt: allowed

filter: keep


text:
विशेष संपादकीय
मैथिली-मिथिलाक कोनो कार्यक्रम होयत तऽ स्वाभाविके ओतय विशिष्ट विद्वानक बेसी उपस्थिति होयत। संयोगवश जँ आम जनता ओतय पहुँचि गेल तऽ मंत्रमुग्ध होइत सबहक मुंह सँ बहि रहल अमृत पीबि एतेक तृप्त होइत अछि जेकरा बखानय लेल शब्द कम पड़ैत अछि। एहि बीच किछु मानसिकता एहनो रहैछ जे सभा मे खाली कुर्सी दिशि ताकि हतोत्साह होइत अछि। ओ अभिव्यक्त करैत अछि, दु:ख प्रकट करैत अछि, आरो बेसी लोकक सहभागिताक अपेक्षा रखैत अछि। मुदा यथार्थत: भीड़क महत्त्व एहि सभा लेल नहि छैक। सनातन पहिचानक धनी मिथिला आइ युगों-युगों धरि जीवित छैक तऽ एकरा कोनो भीड़ नहि, आध्यात्मिक पहिचान जीवित रखने छैक।
भीड़ लेल बाइजीक नाच कराउ, बानर-भालूक नाच कराउ, साँप-छुछुन्दरक खेल कराउ, तारी-दारू-अफीम लुटाउ, आदि-आदि बहुत काज एहेन छैक जाहि मे भीड़ बजाबहो नहि पड़ैत छैक… चौक-चौराहा पर ई सब शुरु करब कि अपने-आप भीड़ लागि जायत। आइ-काल्हि नेता सब अपन वर्चस्व देखेबाक लेल भाड़ा पर भीड़ एकट्ठा करैत अछि। पंचायत सँ लैत जिला परिषद् धरि अही टा बातक होड़ रहैत छैक जे कोन सदस्य कतेक गाड़ी भैर कय आनि सकल रैली मे। कय गो ट्रेनक डिब्बा मे बलधकेल बेटिकटी आ रिजर्वेशनवलाक कोण मे ठेल-ठालिकय पटना-दिल्ली पहुँचि सकल।
परिणाम कि होइत छैक? कि ई हमरा कहय पड़त? अहाँ स्वयं नहि देखैत छियैक? अफरातफरी – गारा-गारी आ वर्चस्वक लड़ाई मे कतेको निर्दोष-गरीबक खून – यैह तऽ थिकैक वर्तमान भीड़तंत्र! अहाँ यदि सुच्चा सेवाभाव सँ मातृभूमि व अपन समाज तथा राष्ट्र लेल किछु करय चाहैत छी तऽ भीड़ कम आ समर्पण बढेबाक प्रयास मे लागू। भीड़ केँ जुटेबाक लेल भौतिकतावादी लफड़ा-झगड़ा सँ नितान्त दूर ओहेन कार्य करू जाहि मे लोक कमो रहत मुदा संवेदनशील आ सचेतनशील रहत। ओकर परिणाम बहुत दूरगामी हेतैक।
मैथिली वा मिथिला लेल वर्तमान समय ओ साधन छहिये नहि कतहु जे भीड़ भेटत। जे छहियो, ओ आपसे मे विष-वमन करैत रहैत छैक। अपना केँ सब संत बुझलक, दोसर केँ असंत। यैह तऽ अवस्था छैक। आब न कियो विदेह, न कियो जनक, न कियो विद्यापति, न कियो वाचस्पति, न कियो भामती, न कियो भारती, न कियो गार्गी…. बस छूछ-दुलारक समय मे ‘अपन मोने मियां मुँह मिट्ठू’ केर परिस्थिति विद्यमान् छैक।
जँ सच्चा पुत्र बनिकय माय-बाप प्रति सिनेह छलका सकैत छी, तहिना मातृभूमि आ मातृभाषाक प्रति समर्पण राखि सकैत छी। अपन कर्म पर बल दियौक। दोसराक चरित्र-चित्रण करब बिसैर जाउ। मिथिला मे जतेक जन्मलैक, जेकरा-जेकरा एतुका पानि पियब नसीब भऽ रहलैक अछि, ओकरा ऊपर जानकीक विशेष कृपा छैक। अहाँ के होइत छी अनावश्यक दोसरक चिन्ता मे अपना केँ गलेनिहार…? बेकार अछि ई सब! एतीकाल जँ एकटा छोट कार्य कय दितियैक तऽ चौजुगी नाम होइतय। नामे लेल काज करैत छी, पदे लेल काज करैत छी, तैयो कीर्ति स्थापित करहे टा पड़त।
मिथिला निर्माणार्थ कर्मठ पुत्र बनब बहुत जरुरी अछि!!


text:
ज्योत्सना मिश्रा
पटना। बिहार सँ विदेश में नौकरीक लेल जाय वला लोकक मेडिकल जांच करबाक लेल दिल्ली, यूपी आ कोलकाता सहित आन दोसर राज्य में जाय पड़ैत अछि। एहि ठाम हुनका सबके दलाल सबके चक्कर में पड़ि क हजारों रूपया खर्च करय परय छनि। लेकिन आब हिनकर सब के पटने में मेडिकल जांच भ जायत, एहि काजक लेल विदेश मंत्रालयक पटना स्थित बिहार-झारखंड इमीग्रेंटस कार्यालय बिहार के निजी अस्पताल सबसँ बातचीत कयलक अछि, जहिसऽ मार्च तक मेडिकल जांच के सुविधा सब लोक के पटनेमें भ जायत।
एहिके लेल एक सप्ताह तक रहय परय छल बाहर : जांच के नाम पर लोग सब के दोसर राज्य सबमें जाय पड़य छल। एहिके लेल लोक के दोसर राज्य में एक सप्ताह सँ बेसी जाकय रहय पड़य छल। अय काज में हुनका सब के एजेंट के सेहो अलग स पाई देबय पड़य छल आ बेसी दलाल सब तँ लोकक मेडिकल जांच करबाक नाम पर पाई सेहो ठकि लै छलाह।
तीन अस्पताल के कार्यालय के मिलत आवेदन : इमीग्रेंटस कार्यालय मेडिकल जांच के लेल बहुत रास निजी अस्पतालक संगे बातचीत सुरू कयने छल, जहिके बाद पारस, राजेश्वर, मेडिपार्क सब सहमति जतेलक अछि। ऐकर बाद आगूक कार्रवाई सुरू कयल गेल अछि।
पछिला पांच वर्ष में 18 देश में गेल लोकक आंकड़ा एहि प्रकार अछि
2016 76385
2017 69426
2018 59181
2019 55423
2020 13174
बिहार-झारखंड के प्रोटेक्टर ऑफ इमीग्रेंटस ताविशी बहल पांडेय कहलथि कि देश सँ बाहर नौकरी के लेल जाय वाला लोकक मेडिकल जांच अनिवार्य अछि, लेकिन एखन एकर सुविधा बिहार में नहि अछि। ऐना में लोक के यूपी, कोलकाता जाय पड़ैत अछि आर एहिके एवज में हजारों खर्च करय पड़ैत अछि। लेकिन आब बहुत जल्द ई जांचक सुविधा पटना में सुरू भय जायत।


text: पटना। लोक जनशक्ति पार्टी पटना मे आइ गरीब एकता मार्च निकाललक। जाहि मे लाठीचार्ज भ गेल। एहि लाठीचार्ज मे पार्टी क प्रदेश अध्यक्ष पशुपति कुमार पारस समेत तीनटा विधायक घायल भ गेलाह। कहल जा रहल अछि जे मार्च शांतिपूर्ण तरीका स विधानसभा दिस जा रहल छल। मुदा कोतवाली थाना क तारामंडल क निकट पुलिस मार्च कए रोकि देलक। एकर बाद समर्थक आगू बढ़बाक कोशिश मे उग्र भ गेलाह। तखन पुलिस लाठीचार्ज करि देलक। दोसर दिस जदयू लोजपा क दलित एकता मार्च कए परिवार प्रभुत्व मार्च कहलक अछि। पार्टी क वरिष्ठ नेता श्याम रजक आ राजीव रंजन प्रसाद लोजपा अध्यक्ष राम विलास पासवान कए दलित विरोधी कहैत कहला जेओ कई साल तक केन्द्र मे मंत्री रहलाह, मुदा दलित क कल्याण लेल कोनो उल्लेखनीय कार्य नहि केलथि। ओनाओ आइ दलित एकता मार्च मे दलित क संख्या कम आ बाहुबली विधायक क प्रभाव स्पष्ट दिखल गेल।


text:
पटना। महानगर बनबा लेल अग्रसर बिहारक राजधानी पटना मे सार्वजनिक यातायात कए आधुनिक आ सुलभ रूप देबाक योजना जमीन पर उतरबा लेल तैयार भ गेल अछि। देश मे मुंबई कए बाद पटना दोसर शहर बनत जाहि ठाम मोनो रेल दौड़त। योजना पर ठीक स काज हुए त 2015 धरि मोनो रेल बनि कए तैयार भ जाएत। बिहार सरकार एकरा लेल अपन सहमति द देने छल, रेलवे सेहो एकरा लेल अपन सहमति प्रदान करि देलक अछि। पटना मे मोनो रेल क निर्माणक जिम्मेदारी रेलवे क इकाई राइट्स टेक्नो इकोनोमिक फिजिबिलिटी स्टडी कए देल गेल अछि।
एहि संबंध मे अधिकारीक कहब अछि जे पटना क सड़क कए आओर बेसी चौड़ा करब संभव नहि अछि, जाहि स यातायातक गंभीर समस्या उत्पन्न भ सकैत अछि। एहन मे मोनो रेल कए पटना मे अनला स काफी हद त समस्या क निदान भ सकैत अछि। पटनाक किछु मुख्य सडक क रोड डिवाइडर पर पिलर बनाकए ओकर उपर मोनो रेल चलाएल जाएत। रेल मंत्रालय एकरा लेल पटना जंक्शन स पटना क मुख्य इलाक कए जोड़िनहार चारि टा सडक पर ट्रैक क निर्माण करबाक योजना कए अंतिम रूप द देलक अछि।
मोनो रेल फिलहाल अमेरिका, जर्मनी, जापान, मलेशिया सन देश मे काफी लोकप्रिय अछि। इ रेल कम लागत, प्रदूषण मु्क्त, हल्का आ तीव्र गति स चलैत अछि। एहि मामला मे पथ निर्माण मंत्री प्रेम कुमार कहला जे पटना क आबादी कए देखैत सरकार मोनो रेल परियोजना पर काम करब शुरु करि देलक अछि। रेलवे क सहमति भेटलाक बाद एकर निर्माण मे जे किछु बाधा छल से आब दूर भ गेल। कुमार कहला जे बिहार सरकार रेलवे स सचिवालय आ दीघा क बीच रेलवेक जमीन कए सडक बनेबा लेल मांगि रहल अछि, ओकर बदला मे सरकार रेलवे कए आन ठाम जमीन देबा लेल तैयार अछि, ओ जमीन भेट गेला स पटना कए एकटा मुख्य सडक भेट जाइत आ बेली रोड आ बोरिंग रोड पर यातायातक दबाव सेहो कम भ जाएत। कुमार कहला जे रेलवे ओहि जमीन कए देबा लेल विचार करि रहल अछि, एखन ओहि जमीन पर बिछल पटरी पर केवल एकटा सबारी गाडी चलैत अछि, जेकर कोनो उपयोगिता नहि अछि आ पटना-हाजीपुर रेल पुल बनलाक बाद इ रेल मार्ग ओनाओ बंद भ जाएत।


text:
साभार सामाजिक संजाल फेसबुक सँ…..
सन्दर्भ नेपाल मे संघीयताक स्थापना – मधेस केर मुक्तिक संग समस्त उत्पीडित उपेक्षित जाति-जनजातिक मुक्तिक माँग सहित देश मे चलि रहल आन्दोलन – घोषित नव संविधान आर राजनीतिक दल केर चरित्र आदिक समग्र रूप पर एकसाथ कठोर प्रहार करबाक एकटा नमूना समाचार भेटल अछि।
कहल जाएत अछि जे मधेसक पहिल शहीद ‘दुर्गानन्द झा’ छथि। एक संस्था ‘अपन सुन्दर बलरा’ द्वारा फेसबुक पर तस्वीर सहित अपडेट कैल गेल अछि जे ओहि पहिल शहीद दुर्गानन्द झा केर परिवार आइ केहेन विपत्ति मे अछि जे हुनका सबकेँ कियो देखनिहार आ पूछनिहारो नहि छन्हि। कहल गेल अछिः
“राज्य आ नेपाली काग्रेशक उपेक्षा मे पड़ल अमर सहिद दुर्गानन्द झा के पत्नी श्रीमति काशि देवी झा आ सासु माँ के जनकपुर अंचल मे ईलाज होइत काल कोनो हुनका सभ के देखनिहार नञि भेलइक। कतऽ गेल अछि लम्बा लम्बा भाषण छट्टनिहार नेता लोकनि? अकरे कहैत अछि ‘हर साल लगेगी मेला कब्र पर… सहिदो के मरने के वाद बाकी निसाँ यही होगा..’ अमर सहिद के धर्मपत्नी आ सासुमाँ के शिर्घ स्वास्थ्य लाभ के कामना…”
एहि लिंक पर देखल सेहो जा सकैत अछिः
https://www.facebook.com/photo.php?fbid=218396495161222&set=a.101649610169245.1073741826.100009726181489&type=3&theater
बात उठैत अछि जे एक तरफ हम सब अपन अधिकार लेल लड़ाई लड़ैत छी, संघर्ष करैत छी, आन्दोलन आ क्रान्ति हर चीज करैत छी। लेकिन दोसर तरफ एहि लड़ाई मे शहादति देनिहारक आश्रितजन प्रति एतबो भावना नहि रहि जाएत अछि जे सामाजिक सद्भावना आ मानवीय सहयोग सँ मानवता केर रक्षा करी।
ओना तऽ पहिल जिम्मेवारी हमरा लोकनिक अपन परिवार, पड़ोसी आ समाजक संग समुदायक बनैत अछि जे केहनो विपत्ति पड़ला पर शीघ्र सहयोगक हाथ बढाबय। लेकिन जाहि कोनो परिवारक जबान पुत्र अधिकारक लड़ाई मे अपन जान गंवा देलनि, तिनकर आश्रितजन प्रति समाज-समुदायक संग आरो बेसी जिम्मेवारी ओहि राजनीतिक संगठनक बनैत अछि, राज्य केर बनैत अछि जे आइ वैह शहीद केर खूनक कीमत पर नव उपलब्धि – क्रान्तिकारी परिवर्तन हासिल कएलक अछि। दुःखक बात जे ओ राजनीतिक दल केर वर्तमान ठीकेदार केँ एतबो नैतिक विचार नहि छैक जे कम सँ कम ओहि सब शहीदक आश्रितजन केर देखभाल करबाक लेल राज्य द्वारा संरक्षणक व्यवस्था करय।
हालक आन्दोलन मे शहादति देनिहार परिवार केँ तऽ एखन धरि राज्य नोरो पोछय लेल नहि आयल। वर्तमान समयक अवस्था तऽ शहादति देनिहार केँ आतंकवादी मानिकय – भारतीय आ मोदीक बेटा कहिकय घृणा सँ भरल गारि पढैत सीधे छाती आ माथ मे गोली सँ ठोकैत अछि। एकर न्याय आ निर्णय तऽ बाद मे समय द्वारा हेबे करत, लेकिन ओ शहीद जेकरा लेल पहिल शहीद कहिकय बड़का-बड़का सभा मे खूब लंबा-लंबा भाषण देल जाएछ, ओहि नेतागण आ पार्टी लेल एहि सँ शर्मनाक आ निन्दनीय बात कि होयत जे गाम-गाम धरि संगठन रखितो ओकरा मे एतेक कूबत नहि छैक जे ओहि शहीदक आश्रितजनक समस्याक समाधान लेल मानवीय सहयोग धरि उपलब्ध कराबय। टिप्पणी कएनिहार कोनो गलत नहि कहलक जे मात्र शहीदक सारा पर जाकय फूल-माला चढेनाय आ गोहिक नोर बहेनाय कोनो नीक संदेश नहि दैत अछि।
शहीद दुर्गानन्द झा केर सासु-माय व हुनक पत्नी तथा परिवारक समस्य आश्रितजन लेल सुस्वास्थ्यक संग सुखक कामना!!
– मैथिली जिन्दाबाद परिवार


text:
पटना, मिथिला मिरर : बिहार मे राजनीतिक बयानबाजी बढ़ल जा रहल अछि। विपक्ष द्वारा मनाओल गेल राष्ट्रीय बेरोजगारी दिवस पर आब सत्ताधारी दल पलटवार कएलक अछि। दरअसल आई नेता प्रतिपक्ष तेजस्वी यादव मुख्यमंत्री नीतीश कुमार आ प्रधानमंत्री मोदी सँ बेरोजगारीक मुद्दा पर 17टा सवाल पूछने छलाह। एहि पर आब भाजपा आ जदयू दुनू पलटवार कएलक अछि। उपमुख्यमंत्री सुशील कुमार मोदी कहलनि अछि जे तेजस्वी यादव जाहि बेरोजगारी, आईटी पार्क, कल-कारखाना आदि पर सवाल एनडीए सरकार सँ पूछी रहल छथि, हुनका ई सवाल अपन माता-पिता सँ पूछबाक चाही। जिनका कारण बिहार खोखला भ’ गेल छल। एतबे नहि कर्पूरी ठाकुर केँ उदहारण दैत कहलनि जे आखिर एहन कोन कारण छल जे कर्पूरी ठाकुर दू बेर मुख्यमंत्री रहला बावजूद अपन घर तक नै बना सकला। मुदा लालू यादव अपन कार्यकाल मे हरेक काज लेल जमीन लिखबाबै लगलाह आ आई ओ अकूट सम्पति केँ मालिक छथि।
दोसर दिस बिहार सरकारक सूचना एवं जनसंपर्क मंत्री नीरज कुमार नेता प्रतिपक्ष तेजस्वी पर खूब बरसलाह आ सरकार विरोधी बयान पर कटाक्ष करैत तेजस्वी केँ भ्रष्टाचारक राजकुमार केँ उपाधि द’ देलनि। नीरज कुमार कहलनि जे तेजस्वी शायद बिसरी गेलाह जे हुनक पैतृक गाम सँ नानिगाम धरि सड़क नीतीश कुमारक कार्यकाल मे बनल अछि। नीतीश पर सवाल करबा सँ पूर्व अपन परिवार सँ सवाल करबाक चाही छल।
लालू राज केँ याद करैत कहलाह जे हुनका राज मे नौकरी केँ नाम पर कोना ठगी क’, जमीन हासिल कएल जाइत छल कीनो सँ छिपल नै अछि। मौजूदा सरकार तमाम ओही जगह तक सड़क, बिजली, पानि पहुँचा देलनि जतय केँ स्थिति नरक सन छल। हमला करैत कहलाह जे आब लालटेन गाम-गाम धरि मिझा गेल अछि आ सभ जगह बल्ब जरैत अछि। हुनक जनाधार खत्म भ’ रहल छनि तेँ अनर्गल बयानबाजी क’ रहलाह अछि। सभसँ पैघ बात बेनामी संपत्ति पकड़ल गेल अछि त’ दर्द होयब स्वाभाविक छैक।


text: दरभंगा। समाजवादी पार्टी क दिश स शनिदिन कए कटहलबाड़ी मोहल्ला स्थित जिला कार्यालय मे महाराजाधिराज कामेश्वर सिंह क जयंती मनाउल गेल। अनुसूचित जाति प्रकोष्ठ क जिलाध्यक्ष युगेश्वर पासवान एहि कार्यक्रम क अध्यक्षता करैत कहला जे महाराजाधिराज उदार आ दानशील छलथि। एहि मौका पर महाराजा क चित्र पर पुष्पांजलि अर्पित करैत डोमू पासवान, मो. शहनाज, किशोर साह, मोहन बिहारी, कपिलेश्वर साह, वाहिद अली, रामविलास साह, उपेन्द्र पासवान, राजेश महतो, भोगेंद्र महतो, पार्वती देवी, देवकी देवी, मो. कलाम, अरविंद पासवान, रमेश साह आदि महाराजा क वसीयत कए धरातल पर अनबाक संकल्प लेलथि।


text:
— कृति नारायण झा।
मर्यादा पुरुषोत्तम श्रीराम सन जमाय आ जनक नन्दिनी जानकी सन बेटी केर इच्छा समस्त मिथिला बासी के भेनाइ स्वभाविक तें समस्त मिथिला में जमाय के विष्णु स्वरूप मानल जाइत छैन्ह कारण सर्वविदित अछि जे भगवान श्रीराम भगवान विष्णु केर पुरूषोत्तम अवतार छलाह। सर्वगुण सम्पन्न जमाय पयवाक इच्छा में मिथिला वासी अपन कन्या के बिवाह करवाक लेल आदि कालहि सँ अपस्याँत रहैत छलाह। आइयो मिथिला वासी केर मुँह सँ सुनवा में अबैत अछि जे बेटा के बिवाह तऽ कतहु करा लेब आ पुतोहु के अपना हिसाब सँ अपन परिवार में ढालि लेवैन मुदा बेटीक बिवाह जँ मिथिलाक पंचकोशी में होअय तऽ अति उत्तम। एहि इच्छा आ आकांक्षा के पूरा करवाक लेल १३१० ई. में कर्णाट वंशक राजा हरिसिंह देव सौराठ सभा केर आयोजन आरम्भ कयलनि। सभाक आयोजन के पाछू इ उद्येश्य छल जे एकहि गोत्र में बिवाह नहिं होयवाक चाही अपितु कनियाँ आ वर के अलग अलग गोत्र होइन। राजा हरिसिह देव १३२७ ई. में पंजीकरण ब्यवस्था केर आरम्भ कयलनि जाहि मे पंजीकार केर दायित्व छलैन्ह जे क्षेत्रक लोक के कुल खानदान के बारे में जानकारी एकत्रित कऽ कऽ रजिस्टर में दर्ज होमय लागल जाहि सँ पता चलि जाइत छल जे अमुक परिवार कोन कुल आ गोत्र के छैथि? आरम्भ में शिक्षा ग्रहण करवाक स्थान गुरुकुल आ संस्कृत विद्यालय होइत छल आ ओहि में सँ मेधावी छात्र सभ के सभा में आमंत्रित कयल जाइत छल। सभा गाछी मे विद्वान सभक शाश्त्रार्थ केर आयोजन कयल जाइत छल आ ओहि में जिनक बिचार सर्वश्रेष्ठ होइत छल हुनका लोक अपन जमायकेँ रूप मे स्वीकार करैत छलाह आ हुनक मूल गोत्र केर सूचना पंजीकार सँ सत्यापित कयलाक उपरान्त अपन कन्या केर बिवाह करैत छलाह। कम खर्च में कम बरियाती केर संग विद्वान जमाय मिथिलावासी के सुगमता सँ भेटि जाइत छलैन्ह ।लेन देन केर कोनो प्रश्न नहिं उठैत छलैक। ५ सँ सात बरियाती केर स्वागत सत्कार मिथिलाक लोक प्रसन्नता सँ कऽ लैत छलाह। बेटी के बिवाह लोकक लेल अत्यंत सुगम छलैक।
विश्व प्रसिद्ध सौराठ सभा मधुबनी जिला मुख्यालय सँ छह किलोमीटर दूर में सौराठ गाममे आयोजित कयल जाइत अछि। सौराठ गामक नाम के विषय में कहल जाइत अछि जे बारहवीं शत्ताबदी में दू टा ब्राह्मण गुजरात के सौराष्ट्र में मुगल के आक्रमण सँ बचि कऽ एहि ठाम आबि कऽ बसि गेल छलाह। गाँव सँ किछुए दूरी पर गुजरात के प्रसिद्ध सोमनाथ मन्दिर के तर्ज पर ओही आकृति जकाँ मन्दिर सेहो अछि।. पहिने एहि सभा में लाखों लोक अबैत छलाह मुदा आब ओ हजार केर उपस्थिति भऽ गेल अछि। एकर अनेकानेक कारण अछि। पहिने आवागमन के साधन कम छलैक तऽ सौराठ सभा में उपस्थित भऽ कऽ आसानी सँ अपन मनोयोग सम्बन्ध कऽ लैत छलाह। एहि मे कोनो प्रकारक समस्या नहिं होइत छलैन्ह। आब स्थिति बदलि गेलैक अछि तेँ उपस्थिति में कमी होमय लागल। दोसर आब कुल गोत्र केर महत्व दिनानुदिन कम भैलाक कारणे लोक पंजीकरण ब्यवस्था के महत्व के गौण मानय लगलाह जाहि सँ उपस्थिति कम होमय लागल। लेन देन के अधिकता केर कारण सँ लोक सभा में खुलि कऽ बात नहिं कऽ सकैत छलाह तेँ एकर उपस्थिति में कमी होमय लागल। एहि कारण सँ बहुत आदमी एहि विद्वान् केर सभा गाछी के बरदक हाट के नाम सँ सम्बोधन करय लगलाह।सौराठ केर सभागाछी केर स्थिति अत्यंत दयनीय अवस्था सँ गुजरि रहल अछि। एकरा जँ मृतप्राय केर संज्ञा दी तऽ अतिशयोक्ति नहिं होयत। मुदा हर्ष केर विषय इ जे किछु सामाजिक संगठन एहि परम्परा के बचेवाक लेल आगू बढि रहल छैथि। बदलैत परिस्थिति के ध्यान मे रखैत समय केर कमी के देखैत सम्बन्ध के पंजी ब्यवस्थाक कम्प्यूटरीकरण कयल जा रहल अछि जाहि सँ समय केर बचत भऽ सकय।
दहेज़क लोभी किछु लोकनि सौराठ सभा गाछी केर नाम एतेक बदनाम कऽ देने छैथि जे मिथिलाक लोक आब एहि स्थान पर उपस्थित होयवा सँ धकचुकाइत छैथि ।हुनका में हीन भावना के संचार भऽ गेल छैन्ह जकरा त्याग कएनाइ अत्यन्त आवश्यक आ पुनः मिथिलाक एहि धरोहर सभा गाछी केर पुनर्जिवित करवाक लेल समस्त मिथिला बासी के तन मन धन सँ लागय पड़त तखने एकरा पुनर्जिवित कयल जा सकैत अछि। इ समस्त मिथिला बासी के पुनीत कर्तव्य अछि जे एकरा फेर सँ मिथिलाक प्रसिद्ध विद्वान् केर सभा-गाछी के रूप में विश्व पताका 🚩 फहराओत


text: पटना : स्काईफिशर क विमान दिल्ली स पटना पहुंच गेल। पटनाक स्टेट हैंगर मे विमान लागल अछि। बिहार मे स्काईफिशर क विमान सेवा क उद्घाटन 17 सितंबर कए मुख्यमंत्री नीतीश कुमार करताह। उद्घाटन क बाद भागलपुर-पटना-गया क बीच कंपनी ट्रायल सेवा शुरू करत। ओ कहला जे भागलपुर स विमान सेवा लेल नीतिगत फैसला ल लेल गेल अछि। कंपनी नवरात्र क पूर्व तक भागलपुर-पटना क बीच ट्रायल फ्लाइट चलाउत। भागलपुर- पटना बहुप्रतीक्षित यात्री विमान सेवा नवरात्र क पहिल दिन स नियमित शुरू भ जाएत। इ जानकारी स्काईफिशर कंपनी लिमिटेड क जनरल मैनेजर (कॉरपोरेट कम्युनिकेशन) विशाल कश्यप देलथि अछि। ओ कहला जे किराया क निर्धारण नहि भ सकल अछि, मुदा कंपनी क एमडी ऋषिकेश मिश्र समेत निदेशक मंडल क सदस्य, पायलट आ इंजीनियरिंग सेवा क अधिकारी एहि लेल लगातार बैसार क रहल छथि। कश्यप कहला अछि जे डायरेक्टर जनरल सिविल एविएशन (बीजीसीए) लग कंपनी क एयरक्राफ्ट क कागजात पहुंच गेल अछि। ओ कहला जे भागलपुर स विमान सेवा शुरू करबाक मद्देनजर रनवे कए सजेबाक काज पूरा क लेल गेल अछि। राष्ट्रीय उच्च पथ स रनवे तक एबा लेल सड़क निर्माण पूरा भ चुकल अछि। रनवे क सुरक्षा लेल तीन शिफ्ट मे पुलिस बल क तैनाती कैल गेल अछि। ओना मैदान क सफाई क काज भ रहल अछि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सावित्री कुमारी
दरभंगा : इसमाद फाउंडेशन दिस स आयोजित साहित्य समाद मे मैथिली आ भोजपुरीक कईटा वरीय साहित्यकार शामिल भेला. मैथिली आ भोजपुरी साहित्यक कथावस्तु आ वर्तमान समाज विषय पर आयोजित एहि चिंतन बैसार में मैथिलीक प्रसिद्ध निर्देशक आ मैलोरंग संस्थाक संस्थापक डॉ प्रकाश झा, मैथिलीक वरीय साहित्यकार आ आलोचक तारानंद वियोगी, भोजपुरी कवि प्रकाश उदय आ भोजपुरी साहित्य समीक्षक प्रमोदी तिवारी भाग लेलथि.
शनिदिन राति 8 बजे मैथिली साहित्यक मजगूत हस्ताक्षर शेफालिका वर्मा क अध्यक्षता मे भेल एहि साहित्य समाद क संचालन पत्रकार निराला बिदेसिया केलथि. मैथिली साहित्य मे वर्तमान समाजक प्रतिनिधित्व क सवाल पर निर्देशक डॉ प्रकाश झा कहलथि जे बिहारक क्षेत्रीय भाषा सब मे साहित्य खूब लिखल जा रहल अछि आ किताबो खूब छपि रहल अछि, मुदा मैथिली हो या भोजपुरी साहित्यक स्तर बहुत नीचा अछि आ कथावस्तु सेहो वर्तमान समाजक आइना नहि कहल जा सकैत अछि. एहन साहित्य गिनती लेल त ठीक मुदा कोनो काजक नहि.
सीधा आ सपाट बजनिहार प्रकाश झा कहला जे उपन्यास मे किछु नव विषय आयल अछि, कवितो मे कहि सकैत छी, मुदा बहुत कम, पांच सात प्रतिशत स बेसी नहि. सबस खराब स्थिति नाटक कए अछि. प्रकाश झा दुखी भाव स कहला जे मैथिली आ भोजपुरी मे स्तरीय नाटक नहि लिखल जा रहल अछि. जे नाटक लिखल जा रहल अछि ओ ओकर कथावस्तु मे नयापन नहि अछि. 13वीं सदी मे जे नाटक मैथिली मे लिखल गेल, ओहि स्तर स एखुनका नाटककार बहुत दूर छथि. जहां धरि कथावस्तुक सवाल अछि त हम सब जनैत छी जे मिथिला मे बाढ़ि एकटा पैघ विषय अछि. अहां विश्वास करब जे बाढ़ि पर एखन धरि केवल एकटा नाटक लिखल गेल अछि. सेहो हिंदी में जल डमरू बाजे. मतलब जे विषय समाज कए सबस बेसी प्रभावित कर रहल अछि पिछला 50 साल मे ओहि विषय पर कोनो मैथिली नाटक एखन धरि नहि लिखल गेल अछि. प्रकाश झा कहला जे नायक हमर समाज मे एक स एक भेला, मिथिलाक राजा महाराजा सेहो युद्ध लड़लाह, हुनक नायकत्व पर सेहो नाटक हेबाक चाहैत छल, मुदा मिथिलाक नायक पर कोनो नाटक एखन धरि नहि लिखल गेल अछि.
संचालक निराला बिदेसिया प्रकाश झाक चिंता कए आगू करैत मैथिलीक आलोचक आ साहित्यकार तारानंद वियोगी स एकर कारण पूछलथि त ओ कहला जे साहित्य मे कथावस्तु ठहरल छल, मुदा आब नव विषय पर लिखल जा रहल अछि. पिछला पांच सालक किछु उदाहरण दैत श्री वियोगी कहला जे साहित्य मे स्त्री विमर्श मजगूती स सामने आबि रहल अछि. दलितक गप सेहो आब बेसी संख्या मे आबि रहल अछि. श्री वियोगी कहला जे मैथिली आ भोजपुरी दूनू क चुनौती अलग अलग अछि. भोजपुरी क चुनौती किछु बेसी अछि. मुदा साहित्य रचना आब दूनू भाषा मे खूब भ रहल अछि.
संचालक निराला बिदेसिया एहि चुनौती पर जखन भोजपुरी कवि प्रकाश उदय स सवाल केलथि त ओ कहला जे हिंदी आ भोजपुरी क समय या कालखंड एक नहि अछि. हिंदी क समय छोट कालखंड मे देखल जा सकैत अछि, मुदा भोजपुरीक समय एकटा पैघ कालखंड मे निर्धारित हेबाक चाही. अपन समाज अपन अपन समय मे दूनू भाषा मे व्यक्त भ रहल अछि. ओ कहला जे एकर एकटा कारण इ सेहो अछि जे हिंदी क तमाम बोली बना रखल गेल एहि भाषा सब लेल अतिरिक्त मेहनत चाही अपना कए हिंदी स अलग पहचान कायम करबा लेल. मैथिली एहि लेल प्रयास केलक आ आठवीं अनुसूचि मे गेल. हमरा सब लेल मैथिली एकटा बाट बनौलक, जाहि पर हमसब सेहो अपन अलग पहचान बनेबा मे लागल छी. श्री प्रकाश कहला जे इ दुखद अछि जे हम मैथिली आ मैथिली हमरा कम पढैत बुझैत रहल अछि. एहि दूनू भाषा क बीच वार्तालाप बेसी स बेसी हेबाक चाही. ओ कहला जे आइ साहित्य तीन प्रकार स भोजपुरी इलाका मे लिखल जा रहल अछि. एकटा भोजपुरी समाजक गप भोजपुरी मे, दोसर भोजपुरी समाजक गप हिंदी मे आ तेसर आन समाजक गप भोजपुरी मे. प्रकाश कहला जे इ तेसर सबस खतरनाक आ चिंताक विषय अछि.
विषय कए आगू करैत निराला जखन साहित्य समीक्षक प्रमोद तिवारी स सवाल केलाह जे आखिर भोजपुरी साहित्य मे वैह सब किछु किया लिखल जा रहल अछि जे पहिने बहुत मजगूती स लिखल जा चुकल अछि. निराला कहला जे व्यास, तुलसी से भिखारी तक जे लिखलथि ओ अगिला पीढी लेल सेहो उपयोगी रहल. आजुक कथाकार एहन किछु लिखी रहल छथि जेकरा हम सब आगूक पीढी लेल उपयोगी कहि सकैत छी. निराला क सवाल पर प्रमोद तिवारी कहला जे ओ कहला जे भोजपुरी समाजक साहित्य लिखा रहल अछि, मुदा ओ भोजपुरीक बदला मे हिंदी मे लिखा जाइत अछि. हम एकरा खराब नहि कहब. हिंदीक कईटा साहित्यकार भोजपुरी भाषी रहल अछि. आजुक समय मे सेहो हिंदीक नव कथावस्तु क 90 प्रतिशत हिस्सा भोजपुरी समाज स अछि. ओ कहला जे एकर पैघ कारण भोजपुरी लेल सरकारी मान्यता क अभाव आ भोजपुरीक कोनो पैघ संस्थाक नहि रहब सेहो अछि. प्रमोद तिवारी मध्य प्रदेश स छपल एकटा किताब उल्लेख करैत कहैत छथि जे बिहार पर आधारित एहि किताब कए बिहार सरकार दिस स छपबाक चाहैत छल, मुदा मध्यप्रदेश स छपल. ओ कहैत छथि जे भोजपुरी मे किताब छापब एकटा संकट अछि. ताहि लेल साहित्य रचना सेहो कम अछि. आइ सरकारी पुरस्कार क घोषणा भ जाय त 60 क स्थान पर 600 साहित्यकार पैदा भ जायत. प्रमोद तिवारी साहित्यक नव विधाक चर्च करैत कहला जे भोजपुरी साहित्य कए केवल कागज पर नहि मानि सकैत छी, यूट्यूब आ ओहन अन्य माध्यम पर सेहो बहुत साहित्य रचना भ रहल अछि. एहि पर हस्तक्षेप करैत तारानंद वियोगी कहला जे एहन प्रयोग सब भाषा मे भ रहल छै, मुदा मूल साहित्यक स्थान त हमेशा ओहिना रहत आ ओकरा बेसी स बेसी मजगूत करबाक जरुरत सब दिन बनल रहत.
सभाक अध्यक्ष शेफालिका वर्मा कहलीह जे साहित्य क कोनो विधा मे कथावस्तु लेखक अपने तय करैत अछि. ओकर आसपास क वातावरण ओकर रचना मे देखाइत छै. आजुक काल मे जे रचना भ रहल अछि ओकर कथावस्तु सेहो लेखक तय क रहल छथि. ओ जे देखि रहल छथि वैह लिखी रहल छथि. समाज मे बहुत लिखल जा रहल अछि. जरुरी छै अपन भाषा मे लिखब. अपन भाषा पर गर्व करब. हम मैथिल छी त मैथिली बाजब लिखब, हिंदी हमर राष्ट्रीय भाषा छी, ओकर अलग सम्मान छै. हमरा सब जखन अपन भाषा मे लिखब त नव विषय आ नव विचार दूनू साहित्य मे देखबा लेल भेटत. करीब दू घंटा तक चलल एहि विमर्श मे सब एहि मुद्दा पर एकमत रहलाह जे मैथिली आ भोजपुरी क साहित्य कए एक दोसर स परिचित हेबाक जरुरत छै आ साहित्य मे नव नव विषयक समावेश एकरा अगिला पीढी लेल उपयोगी बना सकैत छै.


text:
‘ब्रिडिङ सिजन’ मे मन्त्रीफाँटामे दुर्लभ सारस
अविनाश चौधरी
धनगढी, ९ असार । कैलालीके भजनी नगरपालिकास्थित मन्त्रीफाँटामे थप संख्यासहित पुनः दुर्लभ सारस डेखा परल बाटै । गैल बरस सावनमे डेख परल सारस यी बरस ‘ब्रिडिङ सिजन’ मे पुनः मन्त्रीफाँटामे डेख परल हुइट । बर्खा सिजन सारसके लाग बच्चा कोरल्न समय हो । गैल बरस तीनठो सारस डेखल मे यी बरस चारठा डेखा परल कैलालीके चराविद् हिरुलाल डंगौरा बटैलै ।
‘गैल बरसके सावन महिनामे तीन मध्ये कुछ दिनपाछे दुईठो मन्त्रीफाँटासे गायब हुइल रहिट’, उहाँ कहलै ।‘एक जोडी टे सारस बच्चा घोरे गैल कना मोर अनुमान हो ।’
सम्भवतः सारसके एकठो बच्चा थप होके संख्या चार पुगल ओ उहे परिवार मन्त्रीफाँटामे आइल हुइ सेक्ना चराविद् डंगौराके बुझाइ रहल बा । दशकआघे मन्त्रीफाँटा ओ भजनीमे रहल पुरैना ताल सारसके बसोबास स्थानके रुपमे रहल रहे । मने, बासस्थानके विनाशके कारण वहाँँ सारस डेखे छोरल रहिट । झन्डे दशकपाछे गैल बरस मन्त्रीफाँटामे पुनः सारस डेख परे लागल बाटै ।
‘एक बरसपाछे संख्या फेन थप हुइल ह्रमे संरक्षणमे लागलहुक्रे उत्साहित हुइल बाटी’, भजनी नगरपालिका–१ के स्थानीय गंगा डंगौरा कहलै । मन्त्रीफाँटा विश्वमे दुर्लभ गङ्गेटिक प्रजातिके डल्फिन डेखजैना क्षेत्र फेन हो । उ क्षेत्रके टमान लडियामे बर्खा सिजनभर डल्फिन डेखजैना करल बाटै । –गाेरखापत्र


text:
पुस्तक परिचय
– प्रवीण नारायण चौधरी
नित्यकर्म-पूजाप्रकाश
परमाचार्य पंडित श्री रामभवनजी मिश्र व पंडित श्री लालबिहारीजी मिश्र केर लेखन-सम्पादन मे लिखल ई पोथी अत्यन्त उपयोगी अछि। हमरा लोकनि जाहि समाजक अंग छी तथा जेहेन संस्कार परम्परा सँ अबैत देखलहुँ, किंवा जाहि संस्कार, आचार-विचार आ दैनिकी व्यवहार केँ अनुसरण करैत छी ताहि लेल अत्यधिक उपयोगी अछि ई पोथी। गीता प्रेस गोरखपुर सँ प्रकाशित एहि पोथी मे विभिन्न शास्त्र-पुराण निर्देशित जीवनोपयोगी मंत्र आ तौर-तरीकाक विहंगम उल्लेख भेटैत अछि। नित्यकर्म-पूजाप्रकाश नाम के एहि पोथी मे भोरे सुति-उठि दिन भरिक विभिन्न समय-काल मे भिन्न-भिन्न प्रकारक पूजा-पाठ आ अनेकों धर्म-कर्म केना करबाक चाही ताहि सब बातक उल्लेख भेटैत अछि। हालांकि, हम मिथिलावासी लेल ‘वर्षकृत्य’ मे वर्णित तौर-तरीका बेसी प्रभावी व उपयोगी अछि, परञ्च ‘वर्षकृत्य’ केर अनुवाद सहितक पोथी उपलब्ध नहि रहबाक कारण केवल संस्कृत मे पढ़ब-बुझब आ अनुसरण करबाक सामर्थ्य सहजहि सब मे नहि हेबाक कारण ई ‘नित्यकर्म-पूजाप्रकाश’ बेस उपयोगी सिद्ध होइत अनुभव कयलहुँ हम।
एकर सम्पादकीय मे उल्लेखित किछु बात हमरा अत्यधिक प्रेरणा देलक। हम चाहब जे ई बात अपने सब लग सेहो पहुँचय, सेहो मैथिली मे। आउ देखी एक नजरि सम्पादकीय परः
भारतीय संस्कृति पुनर्जन्म एवं कर्म-सिद्धान्त पर आधारित अछि। संसार मे सर्वत्र सुख-दुःख, हानि-लाभ, जीवन-मरण, दरिद्रता-सम्पन्नता, रुग्णता-स्वस्थता आर बुद्धिमत्ता-अबुद्धिमत्ता आदि वैभिन्न्य स्पष्ट रूप सँ देखा पड़ैत अछि। मुदा ई वैभिन्न्य दृष्ट-कारण सँ टा होयब आवश्यक नहि, कारण कि एहेन बहुतो रास उदाहरण प्राप्त होइत अछि जे एक्के माता-पिताक एक्के संग जन्म लेने युग्म बालक सभक शिक्षा-दीक्षा, लालन-पालन आदि समान भेलोपर व्यक्तिगत रूप सँ ओकरा लोकनिक परिस्थिति भिन्न-भिन्न होइत छैक, जेना कियो रुग्ण, कियो स्वस्थ, कियो दरिद्र त कियो सम्पन्न, कियो अङ्गहीन त कियो सर्वाङ्ग-सुन्दर, इत्यादि। एहि बात सँ ई स्पष्ट अछि जे जन्मान्तरीय धर्माधर्मरूप अदृष्ट सेहो एहि भोग सभक कारण अछि। तेँ मानव-जन्म लय कय अपन कर्तव्यक पालन आ स्व-धर्माचरण केर प्रति प्रत्येक व्यक्ति केँ अत्यधिक सावधान होयबाक चाही।
प्रत्येक मनुष्यक जीवन मे किछु क्षण एहेन होइत छैक जखन ओकर बुद्धि निर्मल आर सात्त्विक रहैत छैक तथा ओहि क्षण मे कयल गेल कार्यकलाप (कर्म) शुभ कामना सभ सँ समन्वित एवं पुण्यवर्धन करयवला होइत छैक, मुदा सामान्यतः काम-क्रोध, लोभ-मोह, मद-मात्सर्य, ईर्ष्या-दम्भ, राग-द्वेष आदि दुर्गुण सभक वशीभूत मानव केर अधिकतर समय पापाचरण मे मात्र व्यतीत भ’ पबैत छैक, जेकरा ओ अपनहुँ नहि बुझि पबैत अछि। चौबीस घंटा के समय मे यदि हम सब एको घंटाक समय भगवदाराधन अथवा परोपकारादि जेहेन शुभ काज सभक निमित्त अर्पित कयलहुँ त शुभ-काजक पुण्य हमरा सबकेँ निश्चिते टा भेटत। लेकिन संगहि तेईस घंटाक जे समय हमरा लोकनि अवैध अर्थात् अशास्त्रीय (निषिद्ध) भोग-विलास मे तथा ओहि भोग्य पदार्थ सभक साधन-संचय मे लगेलहुँ त ओकर पाप सेहो निश्चिते टा भोगय पड़त। ताहि लेल जीवनक प्रत्येक क्षण भगवदाराधनक रूप मे परिणत भ’ जाय – तेकर जरूरत अछि, जाहि सँ मनुष्य अपन जीवनकाल मे भगवत्संनिकटता प्राप्त कय सकय आ पूर्णरूप सँ कल्याणक भागी बनि सकय। एहि वास्ते वेद-शास्त्र सब मे प्रातःकाल जागरण सँ लय कय रात्रि-शयन धरि तथा जन्म सँ लय कय मृत्यु-पर्यन्त धरिक सम्पूर्ण क्रिया-कलापक विवेचन विधि-निषेध केर रूप मे कयल गेल अछि, जे मनुष्यक कर्तव्याकर्तव्य आर धर्माधर्मक निर्णय करैत अछि।
वैदिक, सनातन, धर्मशास्त्रसम्मत स्वधर्मानुष्ठा मात्र सर्वेश्वर सर्वशक्तिमान् भगवान् केर महत्वपूर्ण पूजा थिक। जे मानव केँ कल्याण प्रदान करैत अछि। गीता मे भगवान् स्वयं कहलनि अछि – ‘स्वकर्मणा तमभ्यर्च्य सिद्धिं विन्दति मानवः।’ (पूरा श्लोकः यतः प्रवृत्तिर्भूतानां येन सर्वमिदं ततम्। स्वकर्मणा तमभ्यर्च्य सिद्धिं विन्दति मानवः॥१८.४६॥ – भावार्थः जाहि परमात्मा सँ सम्पूर्ण प्राणी सभक उत्पत्ति होइत अछि आर जाहि सँ ई सम्पूर्ण संसार व्याप्त अछि, ताहि परमात्मा केर अपन कर्महि द्वारा पूजन कय केँ मनुष्य सिद्धि केँ प्राप्त भ’ जाइत अछि।) ताहि लेल वेदादि समस्त शास्त्र सब मे नित्य आ नैमित्तिक कर्म सबकेँ मानवक लेल परम धर्म आ परम कर्तव्य कहल गेल अछि। प्रत्येक मनुष्य पर तीन प्रकारक ऋण होइत छैक – देव-ऋण, पितृ-ऋण आ मनुष्य (ऋषि) ऋण। नित्यकर्म कयला सँ मनुष्य तीनू प्रकार ऋण सँ मुक्त भ’ जाइत अछि –
‘यत्कृत्वानृण्यमाप्नोति दैवात् पैत्र्याच्च मानुषात्।’
जे व्यक्ति श्रद्धा-भक्ति सँ जीवनपर्यन्त प्रतिदिन यथाधिकार स्नान, संध्या, गायत्री-जप, देवपूजन, बलिवैश्वदेव, स्वाध्याय आदि नित्यकर्म करैत अछि, ओकर बुद्धि आत्मनिष्ठ भ’ जाइत छैक। आत्मनिष्ठ बुद्धि भ’ गेलापर धीरे-धीरे मनुष्यक बुद्धि केर भ्रान्ति, जड़ता, विवेकहीनता, अहंकार, संकोच आर भेदभाव नष्ट भ’ जाइत छैक। तखन ओ मनुष्य परमात्माचिन्तन मे संलग्न भ’ अहर्निश परब्रह्म परमेश्वर केर प्राप्तिक लेल मात्र प्रयत्न करैत रहैत अछि। एहि सँ ओकरा परमानन्दक अनुभूति होबय लगैत छैक। परमानन्दक अनुभूति भेलापर मनुष्य धीरे-धीरे दैवीगुण सब सँ सम्पन्न भ’ कय ईश्वरोन्मुख भ’ जाइत अछि। ईश्वरोन्मुख भ’ गेलाक बाद मनुष्य केँ परमात्माक वास्तविक तत्त्व केर परिज्ञान होबय लगैत छैक आर फेर ओ सदा-सर्वदाक लेल जीवन्मुक्त भ’ जाइत अछि तथा ‘सत्यं ज्ञानमनन्तं ब्रह्म’ (भावार्थः ब्रह्म सत्य ज्ञानस्वरूप व अनन्त छथि।) मे परिनिष्ठित भ’ कय आत्मोद्धार कय लैत अछि। यैह मानव-जीवनक विशिष्ट सफलता थिकैक। तेँ मानव-जन्म केँ सफल करबाक लेल मानवमात्र केँ नित्यकर्म नियमित रूप सँ करबाक चाही।
किछु नित्यकर्म त एहेन छैक जे प्रत्येक व्यक्ति केँ रागपूर्वक नियमित रूप सँ करहे टा पड़ैत छैक। जेना शौचादि कृत्य, स्नान, भोजन, शयन इत्यादि। मुदा ई सबटा कर्म शास्त्रादिक आज्ञा अनुसार हेबाक चाही, तखनहि ओ धर्माचरण केर रूप मे परिणत होयत। जीवनक साधारण-सँ-साधारण क्रिया-कलाप पर सेहो शास्त्र द्वारा विवेचन कयल गेल अछि आर अपन सम्मति प्रदान कएने अछि। यथा – प्रातःकाल कखन उठल जाय, उठबाक बाद सब सँ पहिने कि कयल जाय, ताहि लेल शौच, दतमैन (दन्तधावन), स्नान, भोजन, शयन आदि सभक विधि कहल गेल अछि। तेँ एहि अनुसार जीवन धारण करब टा श्रेय-पथ (कल्याणक बाट) केर अवलम्बन थिक।
प्रस्तुत पुस्तक मे प्रातःकाल जागरणक पश्चात् प्रातःकालीन भगवत्स्मरण सँ लैत शौचाचार, आभ्यन्तर-शौच, दन्तधावन-विधि, क्षौरकर्म, स्नान, संध्योपासन, जप, तर्पण, ब्रह्मयज्ञ, बलिवैश्वदेव आदि पञ्चमहायज्ञ सभक विवेचन, देवपूजन, मानसपूजा, सूर्य-नमस्कार, नित्य-दान, संकल्प-विधि, अतिथि-सत्कार, भोजन-विधि, शयन-विधान आदि प्रकरण सभक संग-संग नित्य पाठ करबाक स्तोत्र सभक संग्रह सेहो कयल गेल अछि। विभिन्न देवता सभक दैनिक उपयोग मे आबयवला स्तुति आर आरतीक संकलन भेल अछि। विशिष्ट पूजा-प्रकरण अन्तर्गत स्वस्तिवाचन, गणेश-पूजन, वरुणकलश-पूजन, पुण्याहवाचन, नवग्रह-पूजन, षोडशमातृका, सप्तघृतमातृका, चतुष्षष्टियोगिनी तथा वास्तुपूजन केर सेहो संग्रह भेल अछि। एहि के संगहि पञ्चदेव, शिव, पार्थिवेश्वर, शालग्राम तथा महालक्ष्मी-दीपमालिका आदिक पूजन विधान सेहो प्रस्तुत कयल गेल अछि।
प्रत्येक मनुष्य केँ चौबीस घंटा मे २१,६०० श्वास चलैत छैक। तेँ प्रतिश्वास के अनुसार भगवन्नाम-स्मरण होयबाक चाही। शास्त्र मे अजपाजप केर एकटा सरल प्रक्रिया छैक, सेहो एतय देल गेल अछि। पुस्तक केर अन्त मे विभिन्न देवता लोकनिक पूजा मे विहित व निषिद्ध पत्र-पुष्प आदिक विवेचन सेहो भेल अछि, जे अर्चक (अर्चना कयनिहार) लेल अत्यन्त महत्वपूर्ण छैक।
एहि पुस्तक केर लेखन-कार्य परमाचार्य श्रीयुत पंडित श्रीरामभवनजी मिश्र द्वारा प्रारम्भ भेल, बीच मे हुनका काशी-लाभ भ’ जेबाक कारण शेष भाग केर लेखन हुनक सुपुत्र श्रीलालबिहारीजी मिश्र पूरा कयलनि।
आशा अछि, ई ‘नित्यकर्म-पूजाप्रकाश’ साधकक लेल अत्यधिक उपयोगी आ लाभप्रद होयत।
– राधेश्याम खेमका
गीता जयन्ती, मार्गशीर्ष शुक्ल ११, विक्रम संवत २०५० ।
हमर नोटः आशा अछि जे ई सम्पादकीय पढ़लाक बाद पाठकक मध्य एकटा नव ऊर्जाक संचरण होयत, बेपटरी कतेको जीवन पटरी पर आओत।
हरिः हरः!!


text:
नवका- पुरनका लेख सर्च करु...
मिथिला महान पत्रिका
दिल्ली में जहि समारोह में मिथिला महान के विमोचन भेल छल ओहि में हमहुं छलहुं. मुदा तखन पत्रिका नहिं मिल सकल छल ताहि कारणे एतेक दिन तक एकरा बारे में नहिं लिखने छलहुं. पिछला दिन गोपालजी सं हमरा पत्रिका पढय लेल मिलल. नीक प्रयास कएने छथिन्ह, नीक काज छै. मुदा ई पत्रिका त्रैमासिक अछि. बात एहिठाम अखरि जाइ छै. पत्रिका निकालय छी एहि में पाई खर्च होय छै. एक तरहक व्यवसाय भ जाइ छै. आओर कारोबार चलाबय लेल अपन माल...प्रोडक्ट के बेचय लेल एहन तरहे सजायल जाय छै.. ओहि में एहन चीज डालल जाय छै जे ओ लोक के अपना ओर आकर्षित करय. एहि लेल पत्रिका में लोकक पसंद के ध्यान रखय पड़त . एक दुटा छोड़ि... अगर अपन सभ विचार थोपय चाहब त पाठक भागि जयताह. ई देखिऔ कि ओ कि चाहैत छथिन्ह . पत्रिका में ज्यादा लेख, कविता सेहो बोझिल भ गेल छै. अहां के ई देखय पड़त जे आई काल्हि कोनो स्कूल कॉलेज में मैथिली में पढ़ाई नहिं होय छै. हाई स्कूल के बाद एकटा विषय के रूप में मैथिली लय लिय, मुदा गाम के किछ बच्चा के छोड़ि दिअउ त शहर में विद्यार्थी सभ एहि सं दूर भागि रहल छथिन्ह. त अहांके आ मैथिली पत्रिका पढ़त के? अहां कररा लेल निकालि रहल छी ? जे दिल्ली... मुम्बई... कोलकाता ... बिहार में पढ़ल लिखल तबका छथिन्ह हुनके लेल नहिं? त फेर बोल चाल के आसान मैथिली में लिखबाक कोशिश करु न. पत्रिका किछ बोझिल जका लगैत अछि. लोक 25 टका द क खरीदताह त बाजार में एहि सं कम दाम में मिलय वाला बेहतर पत्रिका सभ स तुलना करताह. भने ओ मैथिली में नहि छै. मुदा जे हुनका चाहि ओ कम दाम में मिलि रहल छै. त ओ अहांक पत्रिका किएक खरीदताह... ई ध्यान में रखय पड़त ... बड़का नाम पर नहिं जाउ. उपन्यास... बड़का कहानी... बड़का कविता लिखनाय दोसर बात छै. मुदा पत्रिका के लेल लिखनाय दोसर बात. कोई मैथिली के बड़का कवि, लेखक होयताह मुदा... आम आदमी... लोक हुनका पसंद करताह से दोसर बात छै. आर्टिकिल उबाऊ नहिं होबाक चाहि. एहन नहिं होबाक चाहि जे पत्रिका खरीद क लाबि आओर एक बेर उलटि पलटि क रखि दी. कोशिश नीक अछि मुदा अखन पत्रिका लेल सुधारक जरूरत अछि.
1 टिप्पणी:


text: पटना। मैथिली आ हिंदी क वयोवृद्ध साहित्यकार 82 वर्षीय मायानन्द मिश्र क शनिदिनपटना क इंदिरा गांधी हृदय रोग संस्थान मे निधन भ गेल। ओ बहुत दिन स दुखीत छलाह। रेडियो पर चौपाल कार्यक्रम मे मुखिया जी क भूमिका लेल विख्यात 82 वर्षीय साहित्यकार क निधन पर मुख्यमंत्री नीतीश कुमार समेत पूरा बिहार शोकाकुल अछि। नीतीश मायानन्द मिश्र क निधन स हिन्दी आ मैथिली साहित्य कए पैघ क्षति भेल अछि। प्रो मायानन्द मिश्र कए हुनकर उपन्यास मंत्रसूत्र लेल साहित्य अकादमी पुरस्कार देल गेल छल। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सौ स डेढ सौ साल पुरान गहना देखबा लेल लोक छथि उत्साहित
समदिया
मधुबनी । राजा महाराजाक जमाना मे केहन होइत छल गहना। इ जिज्ञासा कए राजनगरक आभूषण प्रदर्शनी किछु हद तक शांत करत। पुरान आभूषणक चारि दिवसीय प्रदर्शनी 18 स 21 अप्रैल तक राजनगर मे लागि रहल अछि। एहि प्रदशज़्नी मे मिथिला इलाकाक करीब 150 साल पुरान आभूषण कए आम लोकक बीच प्रदशिज़्त कैल जायत। राजनगर मे भ रहल पुरान आभूषणक एहि प्रदर्शनी मे सोना, हीरा आओर चांदी क पुरान आभूषण लोक सब कए देखबा लेल भेटत। चारि दिनक इ प्रदर्शनी जिला मे पहिल बेर आयोजित भ रहल अछि आओर इ राजनगर लेल गौरव क गप छी।
प्रदर्शनी क आयोजक अमरनाथ प्रसाद एहि संबंध मे कहला जे शहर क गांधी चौक स्थित आयोजित एहि प्रदर्शनी क माध्यम स लोक कए सुंदर आ आकर्षक पुरान आभूषण देखबा लेल भेटत। ओ कहला जे एहि चारि दिवसीय प्रदर्शनी मे लोक लेल नव आभूषण सेहो उपलब्ध होएत जे ओ खरीद सकैत छथि।
प्रदर्शित होइवाला पुरान आभूषण क जानकारी दैत ओ कहला जे 150 साल पुराना सोना क हार सेट आकर्षण क मुख्य केंद्र होएत। एकर संगहि टीका, नथिया, मंगलसूत्र, अंगूठी, कंगन, लॉन्ग, टॉप्स आ नोज पीन आदि लोक देख सकैत छथि।
श्री प्रसाद कहला जे पुरान आभूषण जेना प्रदर्शनी मे लोक सब लेल नव आभूषणक सेहो लंबा रेंज रखल गेल अछि जे अक्षय तृतीया क शुभ अवसर पर लोक खरीद सकैत छथि। नव आभूषण क खरीद पर 25 फीसदी तक क विशेष छूट सेहो देल जा रहल अछि।
पुरान आभूषणक प्रति लोक मे जागरुकता बढेबा लेल भ रहल एहि प्रदर्शनीक संबंध मे आयोजक मंडली क सदस्य भोलानाथ प्रसाद क कहब अछि जे मिथिलाक लोक नव डिजाइन लेल पुरान आभूषण कए गलेबा लेल बाध्य करैत छथि या बेच दैत छथि, मुदा पुरान आभूषणक मांग बाहर बहुत अछि। फैशन डिजाइनर सब मुंबई आ दिल्ली सन शहर स भटकैत राजनगर तक पहुंचैत छथि। पिछला दू माह पूर्व चांदीक लगभग 17 किलोक पुरान आभूषण दिल्ली क एकटा फैशन डिजाइनर खरीद ल गेलाह। दुनिया भरि मे पुरान आभूषणक मांग बढि रहल अछि। लोक एक बेर फेर पुरान डिजाइनक प्रति आकर्षित भ रहल छथि। एहन मे इ प्रदर्शनी लोक मे पुरान डिजाइनक प्रति जागरुकता पैदा करत। आयोजक मंडलक सदस्य बलराम सर्राफ कहला जे अखनो पुरनका चाँदीक सिक्का क खरीददार बहुत छै। अंग्रेज जमाना आ ओहु स पुरान सिक्का जमा केनिहार लोग हरदम पुरनका सिक्का मंगैत रहैत छथि, मुदा असली पुरनका सिक्का त आब बनै नहि छै तहि दुआरे लोक सभहक डिमांड क हिसाब स पुरनका सिक्का देखबा मे सेहो आब नहि भेटैत छै। किछु ठाम नबका साँचा मे ढलाई क कए नबका सिक्का कए पुरनका सिक्का बता बेचल जाइत अछि। एहि ठाम सर्टिफाइड पुरनका सिक्का लोक कए देखबा लेल भेटत। ओ कहला जे एहि प्रदर्शनी लेल स्थानीय लोक सब मे काफी उत्साह अछि।


text:
बेगूसराय (बीहट)। 11 जनवरी। महात्मा गांधी उच्च विद्यालय बीहट केँ कार्यालय मे मंगल दिन हंगामा करब व सरकारी काज मे बाधा डालब, गाली गलौज, जान सँ मारबाक धमकी ल'के विद्यालय केर प्रभारी प्रधानाध्यापक विजय कुमार चौधरी एफसीआई ओपी मे नियोजित शिक्षिका सरिता कुमारी केर विरूद्ध मामला दर्ज करौलनि। एफसीआई ओपी प्रभारी ज्योति कुमार लिखित आवेदन पर कांड संख्या 06/18 केर तहत मामला दर्ज केना अछि। मामला दर्ज भेलाक बाद पुलिस द्वारा एखन धरी कोनो डेग नहि उठाओल गेल अछि।
ओतहि विद्यालय शिक्षा समिति केर सदस्य दिनेश कुमार सिंह कहलनि कि आय 11 जनवरी केँ विद्यालय परिसर मे स्थानीय विधायक वीरेंद्र कुमारक संग ग्रामीण सभक एक बैठक आयोजित कायल गेल अछि, जाहिमे विद्यालय केँ गिरैत शैक्षणिक व्यवस्था व शिक्षक सभक द्वारा अभद्र व्यवहार ल'के आगुक रणनीति तैयार कायल जायत। जानकार सभक मानी तेँ विद्यालय केर शैक्षणिक व्यवस्था केँ चौपट व विद्यालय मे गुटबाजी कराई बला दू शिक्षक नंदन कुमार एवं पीयूष पान केन सेहो विद्यालय सँ हटेबाक मांग स्थानीय जनप्रतिनिधि आओर बुद्धिजीवि सभक द्वारा उठे लागल अछि।
एहि मामलाक विस्तृत जानकारी लेल नीचाँक लिंक देखि;


text:
नवका- पुरनका लेख सर्च करु...
मिथिला मे मतदाता जागरण अभियान
सहारा इंडिया मीडिया के जकां आओर दोसरो लोक ... संस्था ... मीडिया हाउस मतदाता जागरुकता अभियान मे जोर-शोर सं जुटल छथि. 'दैनिक जागरण' अखबार सेहो जन जागरण अभियान चलौने अछि. जागरूकता अभियान मे मिथिलाक ... मिथिला लोकमंच... मिथिलायतन... मिथिला यूनेस्को... पाथ मिथिलांचल... द गाड बुद्धा फाउंडेशन... आओर महावीर मेमोरियल ट्रस्ट के लोक सभ मतदाता सभ के बीच जाS हुनकर वोट के महत्व बता रहल छथिन्ह. संस्था सभ सं जुड़ल लोक के एकटा बड़का बात ई कहनाय छनि जे लोकतंत्र के लेल सभ सं खतरनाक गप्प ई अछि जे पढ़ल- लिखल लोक वोट नहिं करय छथि. जागरूकता अभियान मे एनजीओ... संस्था... मीडिया हाउस के लोक सभ गली-गली... टोला-टोला जा लोक के जागरूक कS रहल छथिन्ह... पर्चा बांटि रहल छथिन्ह. वोट देबय के आग्रह कS रहल छथिन्ह. लोक सभ के ई कहल जा रहल अछि जे कोनो घर सं एकोटा वोट नहिं छुटय. सभ गोटे वोट जरूर करथि. कई ठाम नुक्कड़ नाटक.. बैसार सेहो भS रहल अछि.
जागरण अखबार के ओर सं दरभंगा मे रैली सेहो निकालल गेल... एहि रैली के पैघ गप्प ई रहल जे एहि मे महिला सभ बढ़ि-चढ़ि कS हिस्सा लेलीह. घरे-घर जा क मतदाता सभ के कहलीह जे... जे होय वोट करय जरूर पहुंचु. किनको वोट दिअ मुदा एकोटा वोट बर्बाद नहिं होए. बूथ पर जरूर जाउ. ई ध्यान जरूर राखु जे वोट कोनो साफ... निष्पक्ष... विकास करय वाला योग्य उम्मीदवार के मिलय. एहि बेर भाई- भतीजा... जाति ... धर्म सं दूर हटि कS वोट करु. लोकतंत्र के सभसं बड़का पर्व मे अपन भागीदारी जरूर सुनिश्चित करु. मिथिलाक बेसि लोकसभा क्षेत्र मे 23 तारीख के वोट अछि त एहि बेर पप्पू नहिं बनु... बूथ पर पहुंचि अपन वोट सं चोट जरूर करु.
3 टिप्पणियां:
वाकई आज सबसे ज्यादा जरूरत ऐसे ही अभियानों की है...ताकि ज्यादा से ज्यादा लोगों को जागरूक किया जा सकेजवाब देंहटाएं
लगता है ब्लाग पढ़ाते पढ़ाते आप मैथिली भी सिखा देंगे...बहुत सुंदर...थोड़ा करियर के बारे में भी बताते रहें...मैथिल न होने के बावजूद मैं आपका ब्लाग पढ़ता हूं...जवाब देंहटाएं
अगर लोग थोड़े भी जागरुक हो जाएं फिर तो देश की आधे से ज्यादा समस्याएं यूं ही सुलझ जाएं...अच्छा हैजवाब देंहटाएं


text:
— अखिलेश कुमार मिश्र।
सम्पूर्ण उत्तर भारत अगहन पुसक जाड़ सँ त्रस्त रहैत अछि। सभ बाट जोहैत रहैत अछि जे अहि जाड़ सँ कहिया मुक्ति भेंटत। तहन मकर संक्रान्ति कs सूर्य उत्तरायण में आबैत छैथि आ मौसमक रूप में परिवर्तन दृष्टिगोचर होबs लागैत अछि। तदुपरांत सूर्यक प्रकाश तेहो तेज होइत अछि आ गाछ-बृक्ष सभ पुष्पित मज्जर सँ शोभित भs जाइत अछि। ई प्राकृतिक परिवर्तन मनुष्य आ अन्य जीव-जन्तु के आह्लादित करैत अछि। माघ महीनाक शुक्ल पंचमी कs, जखन प्राकृतिक श्रृंगार शुरू, तीसी-सरसों कें फूल सँ बाध-बोन नीला-पीला, आमक मज्जर सँ सुशोभित आ मज्जरक सुगंध सँ सुगंधित सम्पूर्ण वातावरण रहैत अछि, ओहि दिन कें बसन्त पंचमी कहल गेल अछि। बसन्त पंचमी कs बसन्तक आगमनक आरम्भ सेहो कहल गेल अछि। ओना तs ऋतु हिसाबे हेमंत जे माघ फागुन आ तक्कर बाद बसन्त चैत-बैसाख होबाक चाही, मुदा अपना लोकनि बसन्त पंचमी सँ ही बसन्तक आगमन मानैत छी। अहि दिन माँ सरस्वतीक पूजा-आराधना सेहो धूम-धाम सँ करैत छी। प्रकृति के रंग के अनुसार ही परिधानक रंग सेहो, तs पीयर वस्त्र पहिरs के परम्परा सेहो अछि। ई रंग मनभावन संग मन-मष्तिष्क में नव ऊर्जाक सृजन करैत अछि।
विद्या के देवी माँ सरस्वतीक विशेष पूजा अर्चना करs के दिन रहैत अछि।
उत्तर भारत के निवासी के जिनगी में बसन्त पंचमी कें बहुत महत्व अछि। जतेक रब्बी फसल अछि से फूल सँ भरि परागणक स्थिति में रहैत अछि। कृषि कार्य के लेल ई क्षण कनि विरामक होइत अछि। तs कृषक सभ कें कनि उत्सव मनेबाक अवसर भेटैत छैन्ह ताहि पर सँ मनोहर वातावरण सेहो रहैत अछि तs अहि उत्साह में आर वृद्धि भs जाइत अछि। अझुके दिन सिखक दसम आ अंतिम गुरु, गुरु गोविंद सिंह जी कें विवाह भेल रहैन्ह। तs दिल्ली सभ में लोक सभ बिना कुनो मुहूर्त-लग्न कें विचार केने अहि दिन विवाह करैत छैथि। ओना मिथिलांचल में सेहो विवाह, द्विरागमन आ उपनयन संस्कार के लेल वसन्त पंचमी के दिन शुभ मानल गेल अछि।
माँ सरस्वतीक संग सरस्वती पुत्र सूर्यकान्त त्रिपाठी निरालाजीक जन्मोत्सव सेहो बसन्त पंचमी कs ही मनाओल जाइत अछि। अझुके दिनक पृथ्वीराज चौहान मुहम्मद गोरी के बाण मारि अप्पन जिनगीक अंत केने रहैथि।


text:
हिमकर श्याम
कहियो एपेलबी अपन रिपोर्ट मे कहने छलाह जे सबस नीक प्रशासन क इनल-चुनल राज्य मे बिहार सेहो एकटा अछि। 1952 तक इ राज्य सबस सुशासित राज्य मे एक छल। एहि ठाम सबस पहिने जमीन्दारी क उन्मूलन भेल छल। गांधीजी अपन आंदोलन बिहार स शुरू केने छलाह। आजादी क बाद क सबस पैघ जनान्दोलन क श्रेय सेहो एहि राज्य कए अछि। फेर एहनो दौर आयल जे बिहार लगातार नीचा लुढ़कैत चल गेल। अराजक राज्य क पीड़ा कए महसूस केलक। राजनीति क अपराधीकरण, घोटाला आ भ्रष्टाचार क सिरमौर बनल। बिहार क माथ पर बीमारू राज्य क तमगा सेहो लागल। समय फेर करवट लेलक अछि। बिहार विकास क मुख्यधारा मे लौटए लागल अछि। अराजकता आ जंगलराज्य क कारण लगभग खत्म भ चुकल लोकक उम्मीद फेर लौटए लागल अछि। शासन क प्रति हुनकर दिल मे एकटा आस जगल अछि। बीमारू राज्य क ठप्पा हटाकए बिहार कए विकसित राज्य क श्रेणी मे ठार करबाक कवायद शुरू भ गेल अछि। योजना आयोग क उपाध्यक्ष मोंटेक सिंह अहलुवालिया सेहो मानैत छथि जे बिहार विकास क राह पर चलि पड़ल अछि। कानून आ व्यवस्था मे प्रत्यक्ष
सुधार देखा रहल अछि। स्वास्थ्य आ बुनियादी ढांचा मे सराहनीय काज कैल गेल अछि। इंडिया टुडे द्वारा कराउल गेल एकटा अध्ययन क अनुसार बिहार प्राथमिक स्वास्थ्य क क्षेत्र मे सबस तेज विकास वाला राज्य अछि। पिछला पांच वर्ष मे सड़क निर्माण पर 15,700 करोड़ खर्च कैल गेल अछिं। विकास क संकेत स जनता धर्म आ जाति स ऊपर उठि कए विकास क नाम पर वोट देलक। नीतीश सत्ता मे लौटलाह आ बेहतरी दिस डेग बढ़बैत अपन दोसर पारी क सौ दिन पूरा सेहो करि लेलथि। दोबारा मुख्यमंत्री बनलाक बाद नीतीश भ्रष्टाचार क खात्मा लेल महत्त्वपूर्ण आ साहसिक कदम उठेलाह। अपन संपत्ति क खुलासा केलथि। मंत्री कए सेहो एहन करबा लेल प्रेरित केलथि। आब सरकारी अधिकारी आ कर्मचारी कए अपन संपत्ति क ब्योरा सावर्जनिक करबा लेल कहलथि अछि। एहि प्रक्रिया मे एखन विधायक, नगर निकाय आ पंचायत क जनप्रतिनिधि कए शामिल कैल जेनाइ बाकी अछि। नीतीश क सौ दिन क कार्यकाल क सबस पैघ उपलब्धि विधायक निधि कए समाप्त करब अछि। विकास क नाम पर बनल एहि कोष स प्रतिवर्ष करोड टकाक बंदरबांट होइत रहल अछि। नीतीश स्पष्ट संकेत देलथि अछि जे सरकारी धन लुटनिहार अधिकारी होइत कर्मचारी, ककरो कोनो कीमत पर बख्शल नहि जाएत। भ्रष्टाचारी कए कालाधन कए वापस सरकारी खजाना मे आनब हमर प्राथमिकता अछि। एहि बीच आइबीएन 7 आ आउटलुक क तेसर डायमंड स्टेट अवार्ड मे बिहार कए स्पेशल ऐचीवमेंट अवार्ड देल गेल अछि। इ महज एकटा शुरुआत अछि। एखन बहुत किछु करब बाकी अछि। बिहार क विकास मे सबस पैघ बाधा भ्रष्टाचार अछि। सड़न पूरा व्यवस्था मे अछि। नगर निकाय आ पंचायत जतए जनता क सीधा सरकार स संबंध हुए ओतहु भ्रष्टाचार कए रोकए पडत। जिला पंचायत सदस्य स लकए ग्राम प्रधान तक भ्रष्टाचार क घेरा मे छथि। ग्रामीण विकास क अधिकतर काज क जिम्मा पंचायत क लग मे अछि। पंचायत भ्रष्टाचार आ लूट खसोट क केंद्र बनल अछि। सरकार क दिस स बनैवाला सड़क, नाली आ अन्य विकास कार्य क लेल आयल धनराशि मे सेहो लूट होइत अछि। यदि भ्रष्टाचार कए मिटेबाक अछि त ग्राम पंचायत स्तर स शुरुआत करए पडत। सरकार कए मनरेगा आ अन्य कल्याण कार्यक्रम क क्रियान्वयन मे पारदर्शिता आनए पडत। ट्रांसपरेंसी इंटरनेशनल इंडिया सेंटर फॉर मीडिया स्टडीज क एकटा अध्ययन क अनुसार गरीबी रेखा क नीचा जीवन व्यतीत करनिहार परिवार कए मूलभूत आ जरूरी 11 सरकारी सेवा कऐ प्राप्त करबा लेल भारी रिश्वत दिए पडैत अछि। इ रिपोर्ट 2007 क अछि। एहि रिपोर्ट स इ तथ्य सामने अबैत अछि जे सार्वजनिक वितरण प्रणाली, ग्रामीण रोजगार गारंटी योजना, मध्याह्नन भोजन, खाद्य सुरक्षा, पोलियो उन्मूलन क संग स्वास्थ्य लाभ आ भोजन क अधिकार संबंधी योजना कौन हद तक जमीनी स्तर पर लूट आ भ्रष्टाचार क हिस्सा बनल अछि।
रिपोर्ट क अनुसार भ्रष्टाचार क सबस गंभीर मामला वाला पांचटा राज्य मे बिहार सेहो शामिल अछि। सरकारी खजाना क लाभ जे कियो उठा रहल अछि, चाहे ओ एनजीओ हुए, ठेकेदार हुए, राशन दुकानदार हुए, सब पर निगरानी जरूरी अछि। राजनीतिज्ञ, कारोबारी, ठेकेदार आ सरकारी अधिकारी क गठजोड़ क कारण स भ्रष्टाचार क समस्या विकराल रूप मे हमर सामने अछि। चुनाव मे बहाउल जा रहल टका क सीधा संबंध नेता, अफसरशाह आ पंूजीपति क एहि भ्रष्ट गठजोड़ स अछि। टैक्स क चोरी, मिलावट, जमाखोरी, रिश्वतखोरी आ दलाली भ्रष्टाचार क अलग-अलग रूप अछि। कर्त्तव्य क प्रति लापरवाही, भाई-भतीजावाद, सिफारिश, कामचोरी भ्रष्टाचार क मान्य व्याख्या मे नहि अबत अछि, एहि पर निगरानी जरूरी अछि। पांच वर्ष विधायक रहबा पर कुनबा धनवान भ जाइत अछि। जीबा क शैली मे गुणात्मक परिवर्तन आबि जाइत अछि। इ देख कए कौतूहल होइत अछि जे जतबा वेतन आ भत्ता पर आम आदमी कए रोजर्मरा क परेशानी उठबै पडेत अछि ओतबा मे जनप्रतिनिधि आ सरकारी कर्मचारी एतबा समृद्धि कतए स भ जाइत छथि। मंत्री क संपत्ति क घोषणा केतबा सही अछि, इ देखए पडत। निजी बैंक, बीमा आ चाटर्ड कंपनी नाजायज संपत्ति कए जायज बनेबाक कारोबार मे शामिल अछि। पेट्रोल पम्प, गैस आ मटिया तेल क एजेंसी क सेहो जांच हेबाक चाही जे बो कनकर नाम पर अछि। अक्सर राजनीतिक कार्यकर्त्ता आ नेता क संबंधी एहन आबंटन मे तरजीह ल लैत छथि।
जतए उम्मीद होइत अछि, ओहि ठाम अपेक्षा सेहो बढ़ि जाइत अछि। बदलाव क बयार गाम तक नहि पहुंचल अछि। गाम क लोक विकास क आस लगेने बैसल छथिं। राज्य क ग्रामीण आबादी क विशाल भाग प्रति वर्ष बाढ़ि क चपेट मे आबि जाइत अछि। राहत संबंधी व्यापक प्रयास क बावजूद आइ सेहो कोसी क
बाढ़ पीड़ित अस्थाई शिविर मे रहि रहल छथि। सड़क आ पुल कए नष्ट भ जेबा स ओ अलग-थलग पड़ल छथि। प्रत्येक वर्ष बाढ़ि क आशंका बनल रहैत अछि। कोसी पीड़ित क पुनर्वास क लेल जे करार कैल गेल अछि ओकरा सख्ती स जमीनी स्तर पर उतारल जाए। कृषि आ सड़क क संग-संग बाढ़ि प्रबंधन आ आपदा स निपटबाक तैयारी हेबाक चाही। बंद पड़ल कारखाना क पुनरूद्धार करबाक चाही । क्षयग्रस्त भ चुक राज्य ट्रांसपोर्ट क बस, बिजली बोर्ड आ कॉऑपरेटिव कए सुधारबाक जरूरत अछि। किसान क लेल बहुत योजना शुरू त कैल गेल अछि मुदा जरूरतमंद किसान कए ओकर लाभ नहि भेट रहल अछि। भ्रष्टाचार पर पहल करैत नीतीश मिसाल पेश केलथि अछि। स्पेशल कोर्ट क तहत भ्रष्ट तरीका स अर्जित धन कए सरकार जब्त करि रहल अछि। सरकार नौकरशाही कए साफ-सुथरा बनेबाक कोशिश मे जुटल अछि। विकास मे सबस जरूरी अछि सरकार आ जनता क बीच पारदर्शिता बनल रहए। सरकारी कार्य मे गलती, लापरवाही आ भ्रष्टाचार करनिहार क विरू़द्ध त्वरित कार्रवाई भ रहल अछि। एहन संभव नहि जे रातो-रात स्थिति बदलि जाएत। भ्रष्टाचार पर पूरा रोक लागि जाएत। मुदा नीतीश क रूख स एहिपर लगाम जरूर लागत। संगहि बिहार स पूर्णतः खारिज भ चुकल विवेक क स्वर समय-समय पर सुनाई पडै़त रहत।


text:
सुनील कुमार झा
सहरसा । दू दिनक कोशी फ़िल्म फ़ेस्टिवल एकटा लंबा सन लकीर खींच संपन्न भेल। सहरसा ग्रुप क बैनर तर पहिल बेर आयोजित भेल एहि महोत्सव में अनुज कुमार निर्देशित हिंदी फिल्म आत्मग्लानी कए बेस्ट फिल्म क पुरस्कार भेटल जखन कि मैथिली भाषाक श्रेणी मे विकास झा निर्देशित कवि कल्पना सर्वश्रेष्ट फिल्मक पुरस्कार पौलक। सर्वश्रेष्ट निर्देशक क पुरस्कार फिल्म नाइन लेल रुपणी वीणा एक देल गेल। सर्वश्रेष्ट अभिनेताक पुरस्कार राहुल वर्मा कए फिल्म तिरंगा लेल आ सर्वश्रेष्ट अभिनेत्री क पुरस्कार मायरा सिंह कए सियोर लेल प्रदान कैल गेल। शंकर आनंद झा कए सर्वश्रेष्ट सिमेमाओग्राफी क पुरस्कार राजनगर वाइस्कोप लेल प्रदान कैल गेल।
एहि स पूर्व सहरसा ग्रूप द्वारा आयोजित कोशी फ़िल्म फ़ेस्टिवल क विधिवत शुरुआत 10 नवंबर कए कला भवन क सभागार मे ज़िला उप विकास आयुक्त राजेश कुमार सिंह दीप नेस के कलथि। एहि अवसर पर मुख्य रूप स सदर अनुमंडल पदाधिकारी शम्भूनाथ झा, अभिनेता पंकज झा, अभिनेता नवनीत झा आदि उपस्थित छलथि।
सहरसा ग्रूप क पाँचम मिलन समारोह क रूप मे कोशी फ़िल्म फ़ेस्टिवल क आयोजन शुरु भेल अछि। कार्यक्रमक उद्घाटन करैत राजेश कुमार सिंह कहला जे सहरसा सन शहर मे कोशी फिल्म फेस्टिवल क आयाजन एहि क्षेत्र क लोक संस्कृति कए संरक्षित करत। एहि स स्थानीय कलाकार कए बढ़ावा भेटत। सदर अनुमंडल पदाधिकारी शंभू नाथ झा एहि आयोजन क सार्थकता पर प्रकाश दैत एकरा संपूर्ण कोशी प्रमंडल क उपलब्धि बतौलाह।
कोशी क पुत्र आ बॉलीवुड कलाकार पंकज झा कवि दुष्यंत क कविताक पाति क उल्लेख करैत कहला जे सहरसा हमर शहर छी, एकर मिजाज स परिचित छी। एहि तरहक आयोजन एहि शहर मे भ रहल अछि इ अविश्वसनीय अछि। सहरसा ग्रुपक सदस्य आ सभागार मे बैसल लोक कए अभिनंदन। श्री झा कहलथि जे एहि ठाम पढलहुं, पैघ भेलहुं, इ हमर शहर छी मुदा एहन आयोजनक कल्पना नहि छल। रंगबाजी आ नेतागीरी स अलग एहन सकारात्मक सोच लेल सहरसा ग्रुप कए बधाई। ओ कहला जे जखने एकर संबंध मे जानकारी भेटल, हम बनारस मे शूटिंग छोडि अपन शहर क एहि आयोजन मे भाग लेबा क लोभ छोडि नहि सकलहुं। श्री झा कहला जे हमर इ सौभाग्य छी जे पहिल फिल्म फेस्टिवल मे हमरा आमंत्रित कैल गेल। नवनीत झा कहला जे हम सब मिलकए काज करब। कार्यक्रम क संयोजक सह मंच संचालक आनंद झा कहला जे कोशी मे प्रतिभा क कमी नहि अछि। एहि ठामक कलाकार अपन अभिनय स मायानगरी कए चकाचौंध क देने छथि। कुंभ मेला पर बनल लघु कथा फिल्म क निर्देशक संदीप कुमार कहला जे इ हमर सौभाग्य अछि जे सहरसा सन शहर मे कोसी फिल्म फेस्टिवल मे शामिल भ रहल छी।
दो दिवसीय कोशी फिल्म फेस्टिवल क उद्घाटन समारोह मे बालीवुड कलाकर मनीष राजपूत, विपुल आनंद, निर्देशक अमृत सिन्हा, को एंकर शैली मिश्र क अलावा रजनीश रंजन, डॉ शशि शेखर सम्राट, मुक्तेश्वर सिंह मुकेश, प्रो गौतम कुमार सिंह, अभिषेक वर्धन, कुमार अमरज्योति, मोनु झा सहित अन्य लोग मौजूद छलाह।
पहिल बेर आयोजित भेल एहि फिल्म फेस्टिवल मे स्थानीय कलाकार सब रंगारंग प्रस्तुति कलथि। पहिल दिन फिल्म फेस्टिवल क शुरुआत स्वरांजलि क बालिका ग्रुप क स्वागत गीत स भेल। श्रेया जी, निक्की, साक्षी शिवानी, रिया दास, सुषमा, अंशिका आर्या, श्यामा शैलजा, शिल्पी पवन, ब्यूटी श्री, रश्मि जी, लक्ष्मी, आरुषि, प्रियदर्शिनी, रीया, सौम्या सहित अन्य कलाकार सब समूह नृत्य गायन क प्रस्तुति केलथि। एहि क्रम मे कोलकाता स आयल ड्राप बीट बैंड क कलाकार सेहो जमिकए धूम मचेलथि। बैंड क कलाकार मे सौरभ राय, रजनीश सिंह, विपुल, सुमित कुमार, विनय कुमार, दिव्या कुमारी, रौशन कुमार, करिश्मा कुमारी, छोटु कुमार, ऋषु कुमारी, दीपांकर राय, दिनेश कुमार सहित अन्य शामिल छलाह।
पहिल दिन संदीप कुमार क फिल्म महाकुंभ, निदेशक अमलेश आनंद क फिल्म अनामिका दी बेटरायर, ,अहमद जमाल क डॉक्यूमेंट्रीह् एसिस्ट, आशुतोष सागर क माइंड, राहुल वर्मा क तिरंगा, शंकर आनंद झा क राजनगर बायोस्कोप, गौतम आजाद क डॉक्यूमेंट्री गुल्ली कोचि, राजमणि मौर्य क फोकलवा आ सचिन मीना चैनपुरी क नाइन फिल्म कए प्रदर्शित कैल गेल। कार्यक्रम क आखिरी कड़ी मे फिल्मकार सब संग संवाद कार्यक्रम सेहो भेल। एहि फ़िल्म फेस्टिवल क सबस
खास गप इ रहल जे एहि मे कोसी क्षेत्र क ओहन महारथी शामिल भेलथि जे मायानगरी मे बतौर प्रोड्यूसर, निर्देशक, अभिनेता, अभिनेत्री, विलेन आ गायन क्षेत्र मे परचम लहरा रहल छथि।
सहरसा ग्रुप एडमिन रविशंकर कुमार कहला जे कोशी फिल्म फेस्टिवल एकटा सोच अछि, एकटा एहन कल्पना जेकरा धरातल पर उतारबा क मकसद अपन भाषा अपन संस्कृति कए पूरा देश क सामने रखब अछि। कोशी प्रमंडल जे अपन मे सांस्कृतिक विरासत स लकए प्राचीन काल मे मंडन मिश्र क भूमि रहल अछि जाहि ठाम कोशी अपन तांडव रूप स न जानि कतक बेर एहि भूमि कए
अपना मे समा लेने अछि। कोशी फिल्म महोत्सव लल सहरसा ग्रुप क उत्साही युवक दिन राति एक क देने छलाह। जाहि मे साकेत आनंद, आनंद झा, मृत्युंजय तिवारी, जय चौहान, विपिन सिंह आ उद्घोषक क रूप मे शैली मिश्र क योगदान उल्लेखनीय रहल। एहि अवसर पर सहरसा ग्रुप किछु चुनिंदा पत्रकार सब कए सेहो मिथिलाक पाग आ तौनी स सम्मानित कलक। लगतार दू दिन तक मंच कखनो खाली नहि रहल आ नहि सभागार खाली भेल।


text:
कोरोनावायरस कें बढ़यत संक्रमण कें देखैत बिहार सरकार ई फैसला लेने अछि जे की संक्रमण वला क्षेत्र मे लॉकडाउन जारी रहत। मुख्यमंत्री नीतीश कुमार जदयू कें वर्चुअल सम्मेलन कें दौरान एकर ऐलान केलनि। नीतीश कहलनि जे देश मे लॉकडाउन खत्म भ’ चुकल अछि आ धीरे-धीरे बाजार खुलल जा रहल अछि। परन्तु, हमर सरकार ई फैसला लेलनि अछि जे जाहि इलाका मे कोरोना कें नबका केस मिल रहल अछि, ओतय लॉकडाउन जेहन सख्ती जारी रहत। कही दी जे पटना जिला मे अखन धरि कुल 38 कंटेनमेंट जोन अछि। जाहिमे पटना सदर मे 19, पटना सिटी मे 10, दानापुर मे 8 आ मसौढ़ी प्रखंड मे एक प्रतिबंधित क्षेत्र अछि।
केंद्रीय गृह मंत्रालय 31 मई क’ ई ऐलान केलनि छल जे देश मे आब लॉकडाउन क’ आगू नै बढ़ाओल जायत। तीन फेज मे देश क’ खोलबाक निर्णय लेल गेल अछि। अहि कें तहत एक सं 30 जून तक पहिल फेज मे काफी छूट देल गेल अछि। बिहार सरकार सेहो ई आदेश जारी केलनि छल जे केंद्रक फैसला क’ राज्य मे लागू करब। केंद्र कें गाइडलाइन कें अनुसारे हमसाब आगू बढ़ेब।
संक्रमण वला क्षेत्र कें लेल ई नियम लागू रहत
- दुकान खोलबाक सहित अन्य कोनो तरहक गतिविधि पर पूर्ण रोक
- स्थानीय प्रशासन कें मदद सं होम डिलिवरी कें माध्यम सं आवश्यक सामग्री केर आपूर्ति
- लोक कें बाहर निकलय पर रोक जारी रहत
- बाहरी व्यक्ति क’ कंटेनमेंट जोन वला इलाका मे प्रवेश केर अनुमति नै मिलत
- आदेश कें उल्लंघन करय वला पर कार्रवाइ होयत


text:
सुनील कुमार झा
नयी दिल्ली । दिल्ली में सत्तासीन आम आदमी पार्टी की सरकार कहलक अछि जे राज्यक सब स्कूल मे मैथिलीक भाषाक रूप मे पढाई होएत, जखन कि भोजपुरी कए 8वीं अनुसूचि मे शामिल करेबा लेल लडाई तेज होएत।
मैथिली भोजपुरी अकादमीक कार्यकरणीक बैसारक बाद पत्रकार स गप करैत उपमुख्यमंत्री मनीष सिसोदिया सरकार दिस इ घोषणा करैत कहला जे मैथिली भाषा आब दिल्ली मे 8वीं स 12वीं तक क बच्चा कए वैकल्पिक विषय क रूप मे पढ़ाउल जायत। ओ कहला जे उर्दू आ पंजाबी जेकां मैथिली भाषा सेहो स्कूल मे पढ़ाउल जायत। सरकारक एहि निर्णय स दिल्लीक मे मैथिली शिक्षकक बहाली होएत आ दिल्ली देशक एहन दोसर राज्य होएत जाहि ठामक स्कूल मे मैथिली भाषाक शिक्षक नियुक्त हेताह। मैथिली मे रोजगारक इ एकटा नव बाट खोललक अछि। श्री सिसोदिया एकर संगहि कहला जे दिल्ली सरकार आईएएस आ अन्य सिविल सेवा परीक्षा लेल जे कियो मैथिली विषय क कोचिंग चाहैत छथि हुनका लेल अकादमी ओ उपलब्ध कराउत। श्री सिसोदिया कहला जे मैथिली भाषा क अपन लिपि अछि मुदा ओ कंप्यूटर लेल उपलब्धि नहि अछि जाहि स ओकर प्रचार प्रसार नहि भ पाबि रहल अछि। एखन बेसीतर लोक नागरी लिपि मे मैथिली लिखैत छथि। दिल्ली सरकार मैथिली लेल तिरहुतिया लिपिक कंप्यूटर फॉन्ट् सेहो शीघ्र उपलब्ध हो ताहि लेल प्रयास तेज करत।
श्री सिसोदिया कहला जे मैथिली 8वीं अनुसूचि मे दर्ज अछि मुदा भोजपुरी एखन धरि इ स्थान नहि पाबि सकल अछि, जाहि स भोजपुरी मे पढाई आ सिविल सेवा सन परीक्षा मे एहि भाषाक समावेश नहि भ सकल अछि। संसद मे शपथ तक लेबा मे जनप्रतिनिधि कए बाधा पहुंच रहल अछि। दिल्ली सरकार आब भोजपुरी कए संविधान मे स्थान लेल लडाई कए तेज करत। ओ कहला जे एहन एहि भाषा सब लेल कोनो पुरस्कार नहि छल। आब मैथिली आ भोजपुरी कए बढ़ावा देबा लेल सरकार अवार्ड सेहो शुरू करत। एकरा लेल दूनू भाषा मिला कए कुल 12टा पुरस्कार देल जायत, जाहि मे साहित्य, पत्रकारिता आ लाइफ टाइम एचीवमेंट अवार्ड् शामिल अछि। लोकक भागीदारी बढ़ेबा लेल सरकार एहि साल मैथिली-भोजपुरी उत्सव दिल्ली क सबस प्रसिद्ध जगह कनाट प्लेस मे आयोजित करत। इ पूरा पांच दिन तक चलत। एहि अवसर पर मैथिली-भोजपुरी अकादमीक उपाध्यक्ष नीरज पाठक सेहो उपस्थित छलाह।


text:
मधुबनी। 02 फरवरी। राजकीय नलकूपक निर्माण मे भेल अनियमितता आओर लूटक संबंध मे गाम - नवकरही, अनुमंडल - बेनीपट्टी केँ स्थानीय लोग सभ पी.एच.ई.डी मंत्री विनोद नारायण झा केँ पाती लिखलनि।
बिहार सरकार केँ मंत्री केँ भेजल गेल पाती मे ग्रामीण सभक आरोप अछि कि गाम मे राजकीय नलकूपक नाला जाहिक द्वारा सिचाई कायल जायत अछि ओ बरख 2015-16 मे बनाओल गेल जेकि आधा - अधूरा आओर बहुत कमजोर अछि। परिणाम स्वरुप उक्त नाला केर माध्यम सँ सिचाई लेल पैनक बहाव नहि भ' पाबैत अछि।
उक्त नाला निर्माण मे तीन नंबर केँ ईंटा आओर लोकल बाबुलक संगे संग घटिया सीमेंट सँ निर्माण होयबाक कारण नाला जता - तता टूटी रहल अछि आओर किसान सभक खेत मे सिचाई लेल पैन नहि पहुँच रहल अछि।


text:
पटना. बिहार विधानसभा चुनावक गहमागहमीक बीच बात आब सीट बँटवाराक होमय लागल अछि. एनडीए गठबंधनक दू गोट महत्वपूर्ण घटक दल जनता दल युनाइटेड आ बीजेपीक बीचमे सीटक बंटवाराके ल’ 50-50 केर लेल फॉर्मूला बनाओल जा रहल अछि.
सूत्रक मानब त’ जाहि घटक दलक सहयोगी दल अछि ओ ओकरा अपना कोटा स’ निपटाबय. जानकार सेहो मानैत छथि एहि फॉर्मूला पर बात चलि रहल अछि. यद्यपि नेता एहि पर किछु खुजि क’ बाजि नहि रहल छथि. हुनक कहब छनि जे शीर्ष नेतृत्व सभ किछु आसानी स’ तय क’ लेत. बिहार बीजेपीक नेता संजय पासवान पूर्वमे केंद्रीय मंत्री रही चुकल छथि आ वर्तमानमे पार्टी स’ विधान परिषदक सदस्य छथि. ओ कहलनि जे बिहारमे एनडीएक बीच सीटक बंटवारा लोकसभा चुनावक आधार पर होअय वा फेर 50-50 केर बंटवारा होअय. एकर अलावा जे घटक दल अछि ओ जाहि पार्टीक संग सहज अछि, ओ ओकरा संतुष्ट करय. जेना बीजेपी चिराग पासवानक पार्टी लोक जनशक्ति पार्टीके अपना कोटा स’ संतुष्ट करय त’ ओतहि जेडीयू जीतन राम मांझीक हिंदुस्तानी आवाम मोर्चा अपना कोटा स’ संतुष्ट करय. माने जेडीयू बीजेपी आधा-आधा सीटक बंटवारा क’ लिअय.
संजय पासवानक एहि फॉर्मूलाके एनडीएक दुनू घटक दल (बीजेपी-जेडीयू) केर नेता नकारैत नहि छथि मुदा एतेक अवश्य कहैत छथि जे शीर्ष नेतृत्व एहि बातके तय करत जे सीटक बंटवारा कोन फॉर्मूलाक अंतर्गत होयत. यद्यपि बीजेपीक वरिष्ठ नेता आ नीतीश सरकारमे मंत्री प्रेम कुमार कहैत छथि जे कार्यकर्ताक भावनाक ध्यान अवश्य राखल जायत. ओतहि जेडीयूक प्रवक्ता अंजुम आराक कहब छनि जे सभ किछु नीक तरीका स’ भ’ जायत. जेडीयू आ बीजेपीक नेचुरल अलाइंस अछि. पैघ नेता जखन बैसताह त’ सभ ठीक भ’ जायत. जानकारक सेहो मानब अछि जे बिहार विधानसभा चुनाव 2020 मे एनडीएमे सीटक बंटवाराके ल’ पेंच फंसयवला अछि.
लोकसभा चुनाव 2019 केर परिस्थिति अलग छल मुदा आबयवला विधानसभा चुनावक परिस्थिति अलग अछि. पछिला विधानसभा चुनावमे नीतीश कुमार महागठबंधनक संग छलाह. एहि बेर ओ एनडीएमे अछि. आब फॉर्मूला आधा-आधा पर फिक्स भ’ सकैत अछि.
जे-से जेना-जेना बिहार विधानसभा चुनाव लग अबैत जा रहल अछि, एहि बात पर चर्चा तेज होएत जा रहल अछि जे कोन गठबंधनक कोन घटक दलके कतेक सीट भेटत. बिहारमे एनडीएक एखन तीनटा घटक दल अछि – जेडीयू, बीजेपी आ एलजेपी. मुदा आब जीतन राम मांझी स’ जेडीयूक लगातार बातचीत भ’ रहल अछि जाहि स’ इ मानल जा रहल अछि जे जीतन राम मांझी शीघ्रहि एनडीएक संग आबि जयताह. ऐनामे सीट बंटवारामे कोन तरहक फॉर्मूला फिट बैसैत अछि इ त’ दलक पैघ नेता बतओताह मुदा तत्काल जे अनुमान लागि रहल अछि ओनामे 50-50 केर फॉर्मूला मजगूत देखबामे आबि रहल अछि.


text:
स्वाध्याय आलेख:
– प्रवीण नारायण चौधरी
जगत् केर स्वामी देवाधिदेव महादेव केर चरण मे बेर-बेर प्रणाम करैत किछु मंत्रपुष्प समर्पित करैत छी। गत्तेक हिसाबे श्रावण लागि गेल अछि, ओना पुर्णिमा दिन ३१ जुलाई सँ श्रावणी पूजन-अर्चन शुरु होयत, तथापि ‘मैथिली जिन्दाबाद’ पर गौरी सहित शंकर केर शरण मे ई पहिल समर्पण कैल जा रहल अछि।
प्रार्थना:
गिरीशं गणेशं गले नीलवर्ण
गजेन्द्राधिरूढं गुणातीतरूपं।
भवं भास्वरं भस्मना भूषिताङ्गं
भवानीकलत्रं भजे पञ्चवक्त्रं॥
कर्पूरगौरं करुणावतारं
संसारसारं भुजगेन्द्रहारं।
सदा वसन्तं हृदयारविन्दे
भवं भवानी सहितं नमामि॥
त्वमेव माता च पित त्वमेव
त्वमेव बन्धुश्च सखा त्वमेव।
त्वमेव विद्याद्रविणं त्वमेव
त्वमेव सर्वं मम देव देव॥
महादेव केर स्तुति तऽ अनेको प्रचलित अछि, खासकय मिथिला मे हिन्दू जनास्था अनुरूप बिना महादेवक स्मृति कोनो पूजा-अर्चना पूरा नहि मानल जाइत अछि, तथापि ‘महामृत्युञ्जय महादेव’ केर दर्शन-स्मरण आ समर्पणक किछु खास अर्थ होइछ। आइ, वैह रूप केर चर्चा करैत छी। संकल्प तथा विनियोग, न्यास आदि करैत महादेवक ध्यान धरि महामृत्युञ्जय मंत्र संग साधनाक विशेष महत्त्व होइत अछि। कहल जाइछ जे केहनो विपत्ति सँ पार उतरबाक लेल महामृत्युञ्जयक ध्यान सँ मनोरथ पूर होइत अछि।
ध्यान:
हस्ताम्भोज-युग्सथ-कुम्भयुगलादुद्धत्य तोयं शिर:
सिञ्चन्तं करयोर्युगेन दधतं स्वाङ्के स-कुम्भौ करौ।
अक्ष-स्रग्-मृगहस्तमम्बुजगतं मूर्द्धस्थचन्द्रं स्रवत्
पीयूषोऽत्र तनुं भजे स – गिरिजं मृत्युञ्जयं त्रयम्बकम्॥१॥
हम, मस्तक पर चन्द्रमा समान सुशोभित केशवला, समस्त देवताक स्वामी, अमृत धारण केने, आर, अपन एक कर-कमल मे विकसित, स्वच्छ (दिव्य) नन्दन वन केर कमल केँ धारण केने, सूर्य, चन्द्र आ अग्निस्वरूप, त्रिनेत्रधारी एवं अपन करतल मे पाश, अक्षसूत्र (स्फटिक केर माला), आर कमल धारण केने, अविनाशी, पशुपति, श्री महामृत्युञ्जय भगवान् केर स्मरण करैत छी।
चन्द्रोद्भासित-मूर्द्धजं सुरपतिं पीयूषपात्रं वहद्
हस्ताब्जेन दधत् सुदिव्यममलं हास्याय-पङ्केरुहम्।
सुर्येन्द्वग्नि-विलोचनं करते पाशा-ऽक्षसूत्रा-ऽङ्कुशा-
ऽम्भोजं बिभ्रतमक्षयं पशुपतिं मृत्युञ्जयं संस्मरे॥२॥
अपन दुनू टा कर-कमल मे धारण कैल दुनू कुम्भ (घैला) सँ निकलि रहल जल सँ अपन माथक सिंचन करैत, तथा अपन कोरा मे दुनू हाथ पर कलश धारण केने, आर एक हाथ मे स्फटिकक माला, दोसर हाथ मे मृग, तेसर हाथ मे कमल धारण केने, एवं मस्तक ऊपर स्थित चन्दा सँ अमृत बहैत आ अपन शरीर केँ ओहि अमृत सँ सींचन करैत, त्रिनेत्रधारी, गिरिजा सहित मृत्युञ्जय भगवान् शिव केर हम आराधना करैत छी।
मानसपूजा:
ॐ लं पृथिव्यात्मकं गन्धं समर्पयामि। ॐ हं आकाशात्मकं धूपं समर्पयामि। ॐ रं तेजोरूपं दीपं समर्पयामि। ॐ वं अमृतात्मकङ नैवेद्यं समर्पयामि। ॐ सं सर्वात्मकं, मन्त्रपुष्पाञ्जलिं समर्पयामि।
माला-प्रार्थना
ॐ मां माले महामाये! सर्वशक्तिस्वरूपिणी।
चतुर्वर्गस्त्वयि न्यस्तस्तस्मान्मे सिद्धिदा भव॥१॥
अविघ्नं कुरु माले! त्वं गृहणामि दक्षिणे करे।
जपकाले च सिद्धयर्थं प्रसीद मम सिद्धये॥२॥
भाव:
हे महामाया, एवं त्रिगुणात्मिका शक्तिस्वरूपवाली जपमालिके! अहीं मे धर्म, अर्थ, काम आ मोक्ष चतुर्विध पुरुषार्थ निहित अछि, तैँ हमरा लेल सिद्धिप्रद होउ।
हे जपमालिके! अहाँकेँ हम जप करबाक लेल दाहिना हाथ मे ग्रहण करैत छी, अतएव हमरा द्वारा कैल गेल जपक सिद्धिक लेल प्रसन्न होउ आ हमर जप केँ निर्विघ्नतापूर्वक परिपूर्ण करू।
महामृत्युञ्जय मन्त्र:
ॐ हौं जूं स: भूर्भुव: स्व: त्र्यम्बकं यजामहे सुगन्धिं पुष्टिवर्धनम्। उर्वारुकमिव बन्धनान्मृत्योर्मुक्षीय माऽमृतात् भूर्भुव: स्वरों जूं स: हौं ॐ॥
गुह्यातिगुह्यगोप्ता त्वं गृहाणाऽस्मत्कृतं जपम्।
सिद्धिर्भवतु मे देव! त्वत्प्रसादान्महेश्वर॥१॥
मृत्युञ्जय! महारुद्र! त्राहि मां शरणागतम्।
जन्म-मृत्यु-जरा-रोगै: पीडितं कर्मबन्धनै:॥२॥
भाव: हे महेश्वर! अहाँ गुप्त एवं गुप्ततमरूप सँ रक्षा करनिहार छी। अहाँ हमर कैल जप केँ स्वीकार करू। हे देव! अहाँक कृपा सँ हमर जप सिद्ध हो।
हे मृत्युञ्जय! महारुद्र! अहाँ कर्मबन्धन द्वारा जन्म, मृत्यु, वृद्धावस्था आ रोग सँ पीड़ित हम शरणागत केर रक्षा करू।
अनेन श्रीमहामृत्युञ्जय-जपाख्येन कर्मणा भगवान् श्रीमहामृत्युञ्जयसाम्बसदाशिव: प्रीयतां न मम।


text:
मुजफ्फरपुर। 12 फरवरी। अप्पन दौरा केँ आखिरी दिन संघ प्रमुख मोहन भागवत स्वयं सेवक सभकेँ संबोधित केलनि। एहि दौरान ओ कहलनि कि संघ कोनो सैनिक संगठन नहि अछि। मुदा, एहिठाम सेना जोका अनुशासन जरूर अछि। जरुरत पड़ल तेँ दू दिन मे तैयार क' देब सेना केँ जवान।
अप्पन कार्यक्रमक दौरान भागवत कहलनि कि संघ कोनो सेना नहि अछि मुदा संघ मे सेना जोका आनुशासन रहैत अछि। आगा ओ कहलनि कि सेना क' तैयार होमै मे 6 सँ 7 मासक समय लागैत अछि। मुदा यदि देशक कानून आओर संविधानक अनुमति भेटा तँ दू सँ तीन दिन मे संघक लोग तैयार भ' जायत। देशक विपदाक घरी सेहो स्वयंसेवक हर वक्त सेवा देबाक लेल तैयार रहैत अछि। जखन चीन सँ युद्ध भेल तेँ सिक्किम सीमा क्षेत्र तेजपुर सँ पुलिस-प्रशासन भागी गेल छल मुदा, ओहि दौरान संघ केँ कार्यकर्ता सीमा पर फोर्सक आबैय तक डटल रहल।


text:
विनीत ठाकुर
मधुबनी। जिला मध्य मिथिला चित्रकला क गढ़ जितवारपुर गाम राज्य क पहिल इंटरनेशनल क्राफ्ट गाम बनत।एहि हेतु लगभग दस करोड टाका खर्च होयत। केंद्रीय टीम द्वारा एकर डी पी आर तैयार कय वस्त्र मंत्रालय केँ स्वीकृति हेतु पठाओल गेल अछि । सूचनानुसार एहि गाम मे सब तरहक सुबिधा यथा गेस्टहाऊस, कैफेटेरिया सह फूड कोर्ट, वेलनेस सेंटर, टॉयलेट कॉम्प्लेक्स इत्यादि पर करीब एक करोड़ छप्पन लाख टाका खर्च करबाक योजना अछि।म्युजियम आ पुस्तकालय पर क्रमशः १५ आ १३ लाख टाका खर्च होयत। गांँव मे लगभग-लगभग २०० ओपन आडिटोरियम बनत।पोखरि आ मंदिर क रेनोवेशन पर १७ लाख२० हजार खर्च करबाक योजना अछि। घर सबहक देवाल पर वाटर प्रूफ पेंटिंग हेतैक।पानि, बिजली सहित अन्य आधारभूत सुबिधा उपलब्ध कराओल जायत। फलदार वृक्षारोपण,बाई पास सड़क,सब मोड़ पर प्रवेश द्वार, सब यूनिट मे प्रवेश करबाक जगह, सब कॉमन फैसीलिटी वाला जगह पर साईनेज लगेबाक अतिरिक्त चिल्ड्रेन पार्क के विकास क योजना अछि जाहि पर दस लाख टाका क लागत आओत। सब सुबिधा संपन्न ट्रेनिंग सेंटर बनत जाहि मे कलाकार सब केँ नव डिजाइन क ट्रेनिंग देल जायत। एहि पर पचास लाख क लगाइत खर्च होयत।
योजना मे गाँव क सौन्दर्यीकरण पर पूरा ध्यान राखल जायत। जलापूर्ति, सिवेज सिस्टम, बाढ़ि क पानि केँ नियन्त्रण क सुबिधा विद्युतिकरण, प्रकाश व्यवस्था हेतु अलग ट्रान्सफर्मर आदि क व्यवस्था होयत।गामक रास्ताक दुनू दिश पाथ वे आ बिचला भाग में कम ऊँचाई वाला देवाल बनौल जायत।। ध्यातब्य अछि जे देशक ई पहिल गाँव अछि जतय तीन तीन पदमश्री पुरस्कार विजेता छथि आ कतेको स्टेट अवार्ड विजेता छथि।


text:
मिथिलाक महापुरुष सब पर आक्षेपक पड़ताल
– प्रवीण नारायण चौधरी
किछु दिन पहिने एकटा लेख मार्फत मिथलाक लोकक कूटनीति-रणनीति सँ नौकरशाहीक क्षेत्र मे उल्लेख्य कथा-गाथा पठेबाक अनुरोध कएने रही। किछु कथा एहेन आयल अछि जे पढिकय हमर मस्तिष्क मे एकटा सवाल ठाढ भेल अछि। कथा सेहो कोनो बेसी दूर के नहि, आ नहिये कोनो बेसी अन्चिन्हार लोकक अछि। सामान्य पाठक लेल सेहो सुपरिचित चेहरा – बिहारक पूर्व डीजीपी रामचन्द्र खान जेहेन प्रतिष्ठित आ ईमानदार लोक केँ कोना फँसाओल गेल आ ३४ वर्षक बाद ताहि लेल ३ वर्षक सजाय सुना देल गेल।
उपरोक्त केसक तह मे गेला सँ पता चलैत अछि जे आईपीएस रामचन्द्र खान १९८६ मे राँची मे पदस्थापित छलाह, ताहि समय बिहार आ झारखंड संयुक्त छलैक। विभागीय बजट व्यवस्थापनक जिम्मेदारी हिनकहि ऊपर छलन्हि। आरोप लगलैन जे वर्दीक दाम वाजिब दर सँ फाजिल स्वीकृत कयलाह, नियम आदिक अनदेखी कय केँ वर्दी आपूर्तिकर्ताक चयन कयलाह, आदि। एहि मे हिनका सहित कुल १० गोट लोक केँ आरोपी बनौने छल भ्रष्टाचार अधिनियम अन्तर्गत सीबीआई। १९८६ सँ केस चलैत-चलैत २००७ मे आबिकय चार्जशीट फाइनल कयल गेलनि। जखन कि श्री खान २००२ मे रिटायर कय गेल छलाह। पुनः २०१६ मे एक बेन्च हिनका सहित ८ आरोपी पदाधिकारी केँ ‘सबूतक अभाव’ मे आरोप-मुक्त सेहो कय देलकनि – परञ्च फेर कोनो विरोधी लोक जे जानि-बुझिकय हिनकर ईमानदार छवि केँ कलंकित करय चाहि रहल छल ओ गवाही दैत २०१७ मे ३ वर्षक सजाय तय करबा देलकनि।
केस चलेबाक प्रक्रिया आ फैसला देबाक समय पर मंथन करब तँ एतबे बुझू कि एहि बीच ६ आरोपी स्वर्गवासी सेहो भऽ गेल छलाह।
एहेन-एहेन दू टा आरो प्रसिद्ध चेहरा (श्री रत्नेश्वर मिश्र व श्री उपेन्द्र ठाकुर) केर नाम एखन धरि भेटल अछि जे अपन पद आ अधिकार संग कहियो गलती नहि कयलनि, लेकिन कोनो न कोनो ढंग सँ हुनकर लोकप्रियता सँ जलन-ईर्ष्या कयनिहार व्यक्ति वा व्यक्तिक समूह द्वारा जाल बिछाकय फँसायल गेलाह। ईहो कथाक वर्णन फेर कहियो लिखब।
रामचन्द्र खान केँ चिन्हनिहार प्रथम श्रेणीक पदाधिकारी लोकनिक बीच एक अलग छवि एखनहुँ स्थापित छन्हि। ओ सब एतबे कहैत छथि जे श्री खान एक ईमानदार पदाधिकारी रहलाह, लेकिन गंदा राजनीति मे फँसाओल गेलनि। एकर गहिंराई मे गेला सँ पता चलैत अछि जे एक ईमानदार आ लोकप्रिय पदाधिकारीक साख पर बट्टा लगेनिहार भ्रष्ट लोकक समूह सब ठाम रहैत छैक, ओकर स्वार्थ कतहु पूरा नहि भेला पर वैह सब पाछाँ पड़िकय कोनो न कोनो वियौंत सँ फँसा दैत छैक।


text:
आलेख
– कुमुद मोहन झा
सामा चकेवा
मिथिलांचल अपन विशेष लोक संस्कृति सॅ चिन्हल जाइत अछि. मिथिला के लोक जीवन प्रकृति केॅ जाहि रूप मे देखने छै, जाहि रूप मे आत्मसात कएने छै, जाहि रंग मे रंगि केॅ ओकर साक्षात्कार कएने छै ओकर चित्रण अप्पन आस्था, रीति रिवाज, पाबनि तिहार आ’ नाच गान के द्वारा करइत अछि. जकर विशिष्ट पहचान छै. एतए के लोक संस्कृति मे अन्तर्भूत मिथिला के जन जीवन के संवेदनशीलता, सौन्दर्य प्रियता आ’ रस साधना के प्रमाण भेटैत अछि. मिथिला के संस्कृति आध्यात्मिक संस्कृति थीक. एतए के लोक जीवन के प्राकृतिक परिवेश मे लगाव, पारिवारिक सामाजिक व्यवस्था, आहार व्यवहार, धार्मिक विचार आ नैतिक बोध मे सर्वत्र आध्यात्मिक आदर्श व्यक्त आ मूर्त रूपमे देखल जा सकैछ.
एहि क्षेत्र मे वर्ष के बारहों महीना कोनो ने कोनो लोकोत्सव के विधान कएल गेल अछि. एहि उत्सव सभमे प्रस्तुत होमएबाला लोक नृत्य, गीत आ कला मिथिलाक सांस्कृतिक विरासत थीक. एहेन लोक पर्व सभ एहि प्रदेश केॅ सुसंस्कृत बना केॅ राखय मे महत्वपूर्ण योगदान कएने अछि. एतए के जीवन केॅ आ जीवन के मूल्य केॅ सजीव बना केॅ राखयबाला विभिन्न पर्व सभ मे एकटा महत्वपूर्ण पर्व थीक – सामा चकेवा.
सामा चकेवा एकटा धार्मिक आ पौराणिक कथा थीक जकर वर्णन स्कन्द आ पद्म पुराण मे भेटैत अछि. ई कथा भगवान कृष्ण आ हुनकर परिवार सॅ सम्बंधित अछि जाहि मे भाई बहिन के पवित्र प्रेम आ समर्पण केॅ चित्रित कएल गेल अछि. समाज मे व्याप्त चुगलखोरी आ पितृ सत्तात्मक व्यवस्था के सेहो निर्मम व्याख्या भेटैत अछि. मिथिलाक लोक मानस पटल पर लोक कथाक रूप मे अंकित एहि कहानीक प्रमुख पात्र सामा थिकीह जे सर्वंसहा नारी छथि. हिनका मे लोक लाञ्छना के प्रतिकार करबाक सामर्थ्य नहि छन्हि. एकटा मूक नारीक रूपमे सामा पिता के क्रोध आ भाई के स्नेह वीच चित्रित कएल गेल छथि.
द्वारिकाधीश भगवान श्रीकृष्ण के पुत्रीक नाम श्यामा छल जे पश्चात सामा के नाम सॅ विख्यात भेलीह. हिनकर विवाह चारुदत्त नामक ॠषि सॅंग भेल. एहि दुनु व्यक्तिक दाम्पत्य जीवन सुखी आ स्नेह-पूर्ण छल. एक राजकुल मे पलल- बढ़ल कन्या विवाहोपरांत एकटा ॠषिकुल मे अत्यन्त प्रसन्ना रहैत छलीह कारण हुनका एतए ओ सभ किछु भेटैत छल जकरा सॅ ओ प्रेम करैत छलीह. प्रकृतिक सुन्दरता मे सामा के आत्मा बसैत छल ओ प्रकृति- प्रेमी छलीह. प्रकृति सौन्दर्य के साधना मे तल्लीन रहएबाली सामा जंगल मे जा गाछ- बृक्ष, लता- पुष्प, पक्षी आ अन्य वन्य- जन्तुक सॅंग रमण करैत रहैत छलीह.
सतत प्रसन्नचित्ता सामाक एहि उदात्त आ स्वच्छन्द स्वभाव सॅ श्रीकृष्ण के मंत्री चुरक सदैव ईर्ष्या करैत छल. चुगलखोरी करबा मे माहिर ई चुरक कथा मे चुगलाक नाम सॅ विख्यात अछि. चुगला श्रीकृष्ण के कान फूकए लागल जे सामा प्रति दिन वन मे कोनो पर- पुरुष सॅंग रमण करैत छथि आ ओ चरित्रहीन छथि. कथा मे श्रीकृष्ण के निष्पक्ष न्याय करबाक क्षमता पर प्रश्न चिन्ह लगाओल गेल अछि. ओ एक चुगलाक चुगलखोरी मे पड़ि अपन पुत्री केॅ दण्डित क’ देलखिन.सर्वंसहा नारी सभ किछु चुपचाप सहन करैत रहलीह. पितृसत्ता के दाप- चाप आ क्रोधक आगू सामा अप्पन निष्कलंकता आ निश्छल प्रेम केॅ व्यक्त नहि क’ सकलीह. श्रीकृष्ण अपन पुत्री केॅ पक्षी रूप धारण करबाक शाप द’ देलखिन. सामा पक्षी बनि जंगल मे निवास करय लगलीह . इएह पक्षी हमरा सभक लोक कथा के चकवी थिकीह.
पत्नी के शापित भ’ पक्षी रूप धारण के घटना चारुदत्त केॅ व्यग्र क’ देलक. ओ पत्नी वियोग केॅ सहन नहि क’ सकलाह आ महादेव के घोर तपस्या क’ वरदान प्राप्त कएलन्हि जे हमहूं पक्षी बनि जाई आ सामाक सामीप्यता केॅ प्राप्त करी. चारुदत्त के द्वारा ई वर मांगबाक पाछू श्रीकृष्ण के प्रति अगाध श्रद्धा आ सम्मान एवं पत्नीक प्रति अटूट विश्वास आ प्रेम परिलक्षित होइत अछि. वर केॅ पाबि चारुदत्त पक्षी के रूप धारण क’ जंगल मे सामाक समीप पहुंचि गेलाह. सामा चकेवाक सॅंग बृन्दावन के जंगल मे बास करए लगलीह आ अप्पन व्यथा के कथा केॅ लोक गीतक माध्यम सॅ गाबए लगलीह. चारुदत्त के इएह पक्षी स्वरूप हमरा सभक लोक कथा के चकेवा छथि.
श्रीकृष्ण के पुत्र शाम्ब जे पश्चात सतभईयाक नाम सॅ विख्यात भेलाह अप्पन बहिन सामा सॅ अगाध प्रेम करैत छलाह. ओ सामा के निष्कलंक आ स्वच्छ चरित्र पर लागाओल गेल एहि दाग सॅ मर्माहत भ’ प्रण कएलन्हि जे हम अपन बहिन केॅ एहि दुर्दशा सॅ बाहर निकालि केॅ रहब. एहि निश्चय के कार्यान्वयन हेतु ओ भगवान विष्णु के कठोर तपस्या करए लगलाह. शाम्ब के एहि तपस्या सॅ चुगला भयभीत होमए लागल आ सामा चकेवा केॅ आगि मे जरा मारि देबाक उद्देश्य सॅ बृन्दावन मे आगि लगबा देलकै. शाम्ब के तपोबल के प्रभाव सॅ जंगल मे लागल आगि निष्प्रभावी भ’ मिझा गेल आ सामा चकेवा केॅ कोनो हानि नोक्सानी नहि भेल. ई अगिलग्गीक घटना एहि लोकोत्सव मे फकड़ाक रूप मे गाओल जाइत अछि :
बृन्दावन मे आगि लागलै केओ ने मिझाबए हे
केओ ने मिझाबए हे
हमर भैया फलां भैया, दौड़ि दौड़ि मिझाबए हे
शाम्ब के कठिन तप सॅ प्रसन्न भ’ भगवान विष्णु सामा केॅ शाप मुक्त क’ देलखिन ओ पुनः चकेवाक सॅंग मानव शरीर केॅ प्राप्त कएलन्हि. शाम्ब के बहिनक प्रति प्रेम आ समर्पण पर प्रसन्न भ’ भगवान आशीर्वाद देलखिन जे प्रत्येक वर्ष कातिक मास मे मनुष्य शरीरधारी सामा चकेवाक सॅंग नैहर अएतीह आ पूर्णिमा के दिन पुनः पक्षी रूप मे सासुर बृन्दावन चलि जेतीह. लोक विश्वास अछि बहिनक विपत्ति के समय मे अदम्य साहस आ समर्पण के प्रदर्शन क’ मर्यादाक रक्षा करएबाला सतभईयाक घर सामा रूपी बहिन अपन चकेवा रूपी पतिक सॅंग सदा सॅ अबैत रहलीह अछि आ अबैत रहती. लोक गीत मे उध्दृत अछि : आएल कातिक मास, सामा लेल अवतार हे.
एहि दिन सॅ ल’ केॅ सामा के बिदाई दिन कार्तिक शुक्ल पूर्णिमा धरि मिथिलांचल उत्सवमय बनल रहैत अछि. भाई के घर बहिनक आगमन पर उमड़ैत उल्लास आ स्वागत सत्कार के सजीव चित्रण लोक गीत आ लोक नृत्यक माध्यम सॅ होइत अछि.
दुभिया भोजन करु सामा हे चकेवा
लागि गेल पान केर दोकान
गे माइ सेहो पान खएलन्हि भैया से फलां भैया
रंगि गेल बत्तीसो मुख दाॅंत
भाई बहिनक प्रेमक प्रतीक एहि लोक पर्व मे स्त्रीगण द्वारा सामा, चकेवा, चुगला, बृन्दावन, सतभईया आदि के प्रतीक माटिक कलात्मक मूर्ति बनाओल जाइत अछि. ई उत्सव मिथिला के परम्परागत चित्रकला के विशिष्टता आ समृद्धता केॅ दर्शाबैत अछि. एहि मूर्ति सभ केॅ प्राकृतिक रंग सॅ रंगि डाला मे सजाओल जाइत अछि. अष्ट दिवसीय उत्सव के प्रत्येक राति महिला लोकनि समूह मे सस्वर लोक गीत गबैत छथि. एहि लोक गीत सभ मे मिथिला के आत्मा ध्वनित भ’ उठैत अछि. भाई बहिनक प्रेम, ननदि भाऊजक हास्य विनोद, सामाजिक, पारिवारिक, धार्मिक आ प्राकृतिक जीवन के महत्वपूर्ण पक्ष सभ केॅ अभिव्यक्त करएबाला ई लोक गीत सभ एहि उत्सव के धरोहर थीक. लोकोत्सव के अन्तिम दिन पूर्णिमा के राति मे मिथिला मे प्रचलित बेटी- बिदाई के सम्पूर्ण संसाधनक प्रतीक सॅंग सामाक बिदाई होइत अछि आ अगिला वर्ष पुनः अएबाक हेतु आमन्त्रित कएल जाइत अछि. चुगला केॅ आगि मे जरा नष्ट क’ शापित करैत भाई केॅ अनेकानेक आशीष प्रदान कएल जाइत अछि.
चाऊर चाऊर चाऊर भैया कोठी चाऊर
छाऊर छाऊर छाऊर चुगला कोठी छाऊर
एक अन्य मान्यता अनुसार ई लोक पर्वोत्सव मिथिलाक संस्कृति प्रकृति मैत्री होएबाक सूचक थीक. सामा चकेवा पर्वक मुख्य उत्सव शरद ऋतु के अन्तिम राति मे मनाओल जाइत अछि. एकर बाद शीत ऋतु आरम्भ होइत अछि. ई ओ समय थीक जखन हिमालय के किछु विशिष्ट प्रजापति के पक्षी सभ जाड़ काटबाक हेतु मिथिला के पवित्र भूमि पर अबैत अछि. एहि प्रदेशक आतिथ्य सत्कार जगद् विदित अछि. मनुष्यक कोन कथा जे चिड़ै- चुनमुनीक स्वगतार्थ एतए उत्सव के आयोजन होइत अछि. एहि प्रवासी पक्षी सभ केॅ सामा चकेवाक प्रतीक मानि स्वागतोत्सव के आयोजना करैत लोक गीत आ नृत्य प्रस्तुत कएल जाइत अछि.
साम चके साम चके अबियऽह हे, अबियऽह हे
जोतलहा खेत मे बैसियऽह हे, बैसियऽह हे
ढेपा फोड़ि फोड़ि खइह हे, खइह हे
सब रंग पटिया ओछबियऽह हे, ओछबियऽह हे
ताहि पटिया पर कए कए जना, कए कए जना
छोटे बड़े सभे जना


text:
शुक्रवार, 31 जनवरी 2014
हेतै खतम गुटबाज बेबस्था
बनतै सभक आवाज बेबस्था
भेलै बहुत चीरहरणक खेला
राखत निर्बलक लाज बेबस्था
देसक आँखिमे नोर नै रहतै
सजतै माथ बनि ताज बेबस्था
मिलतै सभक सुर ताल यौ ऐठाँ
एहन बनत ई साज बेबस्था
"ओम"क मोन कहि रहल छै सबकेँ
करतै आब किछु काज बेबस्था
दीर्घ-दीर्घ-दीर्घ-लघु, दीर्घ-दीर्घ-लघु-दीर्घ, दीर्घ-दीर्घ प्रत्येक पाँतिमे एक बेर।
२२२१-२२१२-२२
गुरुवार, 23 जनवरी 2014
मिरनिसे के जन्म एक महत्वपूर्ण विषय
सब स पहिने दिल्ली कार्यक्रम के ले तमाम मिरानीसे सेनानी के हार्दिक शुभकामना, मिथिला राज्य के लेल प्रयास जाहि स्तर पर मिरानीसे द्वारा सम्भव अछि शायद कोनो दोसर मंच सा सम्भव नहीं अछि, पिछला एक दू साल में जे कोनो कार्यक्रम, जन जागरण और धरना प्रदर्शन वा नेतागण नेतागण संग भेट वार्ता काबिलेतारीफ छल।Read more...
भाजपा सांसद कीर्ति झा जी द्वारा समर्थन स्वागत योग्य अछि,
एक टा सुझाव/निवेदन/जनाकांक्षा … जे किया नै मिरनिसे के एक राजनीतिक रूप देल जाय लगभग सब पदाधिकारी (मिरानीसे के) एक जन प्रतिनीधि के हिसाब सा कार्यरत छि और संगहि राजनीतिक परिवेश स छि ज्यादा तकलीफ नहि होयबाक चाही कारन राजनीतिक पार्टी के अपन एजेंडा होयबाक चाही जे मिरनिसे के जन्म एक महत्वपूर्ण विषय के पूरा करबाक लेल भेल अछि (अलग मिथिला राज्य) ई प्रमुख मुद्दा होयबाक चाही जन समर्थन जरूर जरूर भेटत। जमीनी स्तर पर हर मैथिल के अई संग्राम में सहभागिता लेल उत्साहित करबाक जरुरत अछि संगहि मिथिलांचल के हरेक गाव और शहर में सदस्यता अभियान चलेबाक जरुरत अछि.
ओना बिना राजनीतिक भेने सेहो सफलता भेटइ छै मुदा शनैः शनैः (एक बात और अगर झारखण्ड, विदर्भ, तेलंगाना, पूर्वांचल या और कोनो राज्यक मांग गैर राजनीतिक होईत त शायद अहि पर कार्यवाई सम्भव नहीं छल, झारखण्ड, तेलंगाना बनी गेल शीघ्रहि विदर्भ और उ.प में सेहो छोट - छोट राज्य बनी जायत कियाक ता हर पार्टी अपन नफा नुकसान देखति कार्यवाई करैत अछि से त आहाँ सभ लोकनि ज्यादा समझदार/जानकार छी).
अंत में - उपरोक्त विचार किछु ग्रामीण जनमानस और हमर अपन अछि हमर विचार स अगर किनको तकलीफ या ठेस पहुँचनि त हैम क्षमाप्रार्थी छी। —
भाजपा सांसद कीर्ति झा जी द्वारा समर्थन स्वागत योग्य अछि,
एक टा सुझाव/निवेदन/जनाकांक्षा … जे किया नै मिरनिसे के एक राजनीतिक रूप देल जाय लगभग सब पदाधिकारी (मिरानीसे के) एक जन प्रतिनीधि के हिसाब सा कार्यरत छि और संगहि राजनीतिक परिवेश स छि ज्यादा तकलीफ नहि होयबाक चाही कारन राजनीतिक पार्टी के अपन एजेंडा होयबाक चाही जे मिरनिसे के जन्म एक महत्वपूर्ण विषय के पूरा करबाक लेल भेल अछि (अलग मिथिला राज्य) ई प्रमुख मुद्दा होयबाक चाही जन समर्थन जरूर जरूर भेटत। जमीनी स्तर पर हर मैथिल के अई संग्राम में सहभागिता लेल उत्साहित करबाक जरुरत अछि संगहि मिथिलांचल के हरेक गाव और शहर में सदस्यता अभियान चलेबाक जरुरत अछि.
ओना बिना राजनीतिक भेने सेहो सफलता भेटइ छै मुदा शनैः शनैः (एक बात और अगर झारखण्ड, विदर्भ, तेलंगाना, पूर्वांचल या और कोनो राज्यक मांग गैर राजनीतिक होईत त शायद अहि पर कार्यवाई सम्भव नहीं छल, झारखण्ड, तेलंगाना बनी गेल शीघ्रहि विदर्भ और उ.प में सेहो छोट - छोट राज्य बनी जायत कियाक ता हर पार्टी अपन नफा नुकसान देखति कार्यवाई करैत अछि से त आहाँ सभ लोकनि ज्यादा समझदार/जानकार छी).
अंत में - उपरोक्त विचार किछु ग्रामीण जनमानस और हमर अपन अछि हमर विचार स अगर किनको तकलीफ या ठेस पहुँचनि त हैम क्षमाप्रार्थी छी। —
प्रस्तुतकर्ता: MADAN KUMAR THAKUR , 0 टिप्पणियाँ
बुधवार, 15 जनवरी 2014
गाम बदलि रहल अछि
गाम बदलि रहल अछि
समाँग बदलि रहल अछि
छ्नीक सुखक खातीर
लोक चाम बदलि रहल अछि।
गामक फूसक घर
पक्कामे बदलि रहल अछि
शहरक पक्का मकान
टावरमे बदलि रहल अछि।
टीभी रेडिओ
मोबाईलमे बदलि रहल अछि
ब्याहक पबित्र बंधन
लिव इन रिलेशनशिपमे बदलि रहल अछि।
अख़बार आबि गेल नेटपर
चूल्हा गेएशमे बदलि रहल अछि।
पाइ पाइकेँ फरिछोंतमे
भाइ भाइकेँ बदलि रहल अछि
रुपैया नहि आब चौब्बनी अठ्ठनीमे
सिनेह बदलि रहल अछि।
परिभाषा आब सम्बन्धकेँ
खर्चामे बदलि रहल अछि
पिता पुत्रक प्रेम सबहक सोंझा
सराधमे बदलि रहल अछि।
मुखिया बदलि रहल अछि
सरपन्च बदलि रहल अछि
नहि कोनो गामक
समस्या बदलि रहल अछि।
माए कनै छथि एखनो
आँचर तर मुँह नुका कए
अछैते बेटा पुतहु बिनु
नहि हुनक हाथ झरकेनाइ बदलि रहल अछि।
बापक आँखिक नोर
एखनो ताकि रहल अछि
आबि बनेए कियो लाठी
नहि हुनक सपना बदलि रहल अछि।@जगदानन्द झा ‘मनु’
प्रस्तुतकर्ता: Unknown , 0 टिप्पणियाँ
लेबल: कविता, जगदानन्द झा 'मनु', मैथिली कविता
सदस्यता लें संदेश (Atom)


text:
सासाराम: कोरोना सन वैश्विक महामारीके ल’ जतय पूरा देश चिंतित अछि ओतहि, सासारामक विधानसभा स’ पांच बेर विधायक रही चुकल पूर्व विधायक जवाहर प्रसाद प्रण लेलनि अछि जे जखन धरि करोना समाप्त नहि भ’ जाएत अछि, ओ अपना पैरमे चप्पल जूता नहि पहिरताह.
अपन एहि फैसलाके ल’ पूर्व विधायक जवाहर प्रसाद कहलनि अछि जे जाबत पूरा देशमे करोना वायरस समाप्त नहि भ’ जाएत अछि ताबत हम जूता चप्पल अपना पैरमे नहि पहिरब. चुनावी सीजनमे विधायक लगातार अपना क्षेत्रमे खाली पैर घुरैत देखबामे आबि रहल छथि. ओतहि, एहि चुनावी सीजनमे विरोधी सेहो हुनका पर निशाना साधि रहल छथि. हुनक कहब अछि जे जवाहर प्रसाद चुनावी स्टंट क’ रहल छथि.
सहानुभूति वोट अपना वोटर स’ लेबाक प्रयास क’ रहल छथि. पछिला विधानसभा चुनावमे किछु वोट स’ हारल छलाह. एहि बेर सेहो लगातार ओ सक्रिय छथि. किछु लोकनिक ओतहि, कहब अछि जे वोट बनयबाक लेल आ लोकके अपना दिस आकर्षित करबाक लेल एहि तरहक उपाय क’ रहल छथि. जे-से, आबयवला समयमे जवाहर प्रसाद की करताह एहि पर सभक नजरि रहत.


text:
तमाकुल(खैनी) कए फूड सेफ्टी एक्ट मे अनबाक माँग, ताकि एकरा सेहो बैन कए सकए सरकार
बिहार मे शराबबन्दी क बाद तमाकुल (खैनी) पर प्रतिबंध क तैयारी, केन्द्र कए लिखललगेल चिट्ठी
मणिभूषण राजू
पटना । बिहार मे शराबबंदी क बाद आब तमाकुलबंदी क तैयारी चलि रहल अछि । राज्य मे ओरल कैंसर क भयावहता देखैत स्वास्थ्य विभाग सबसँ पैघ कारक खैनी पर प्रतिबंध लगेबाक दिस कार्रवाई शुरु कए देने अछि ।
शराबबंदी क 26 महीनाक बाद ई डेग उठाओल गेल अछि । स्वास्थ्य विभाग क प्रधान सचिव संजय कुमार कहलथि जे केन्द्र कए एकटा पत्र लिखल गेल अछि जहि मे खैनी कए एकटा खाद्य उत्पाद क रूप मे अधिसूचित करबाक अनुरोध कैल गेल अछि । खाद्य सुरक्षा आ मानक प्राधिकरण (फूड सेफ्टी स्टैंडर्ड एक्ट आफ इंडिया) दिस स खाद्य उत्पाद क रुप मे अधिसूचित कैल गेलाक बादे राज्य सरकार लग स्वास्थ्य आधार पर खैनी पर प्रतिबंध लगेबाक शक्ति भेटि सकत । ओ कहलथि एखन हमरा सभलग जे नियम अछि ओहि आधार पर सिगरेट क रुप में तंबाकू क उपयोग नियंत्रित कैल जाईत अछि । ओहि नियम क तहत खैनी पर प्रतिबंध संभव नहि अछि ।
खैनी मुँहक कैंसर क एकटा पैघ कारण
संजय कुमार कहलथि जे तम्बाकू क सेवन कैंसर रोगक पैघ कारण अछि । सबसँ दुखद गप ई अछि जे बिहार मे हरेक पाँचम आदमी खैनी सेवन करैत अछि । खैनी क खपत बहुत बेसी अछि आ आब एहिपर ध्यान देबाक आवश्यकता अछि । बिहार मे 40% कैंसर रोगी, मुँह क कैंसर (ओरल कैंसर) सँ पीड़ित होएत छथि । ओना पिछला सात साल मे राज्य मे तंबाकू क खपत 53% सँ घटिकय 26% भए गेल अछि । एहि मे 21% खाली खैनी खेनिहार लोक छथि । एहि खैनी (कच्चा तंबाकू) क उपभोग करनिहार संख्या बड्ड चिंताजनक अछि ।


text:
लेख
– स्नेहा प्रकाश ठाकुर
मैथिल ब्राह्मण समुदाय में बियाह बाकी सब प्रान्त केर विभिन्न समुदाय स अलग होइछ । बाकी सबके बियाह त एक दिन या दू दिन में निपटि जाइत अछि मुदा हमरा (मैथिल) सबमे त कम स कम 15 दिन लगैत अछि, तकर बादो भैर साल के पाबनि तिहार केर त अन्त नहि अछि । हमर आगामी किताब केर संदर्भ में हम मिथिलाक बियाह के विध व्यवहार और हर विध के बारे में ध्यान स पढ़लौं और शोध सेहो केलहुँ । हम अपन किछ आबयबला आलेख में सब विध व्यवहार के बारे में बताबय के कोशिस करब । आशा अछि जे अपने सब केँ नीक लागत और कोनो भूल चूक लागए त बतायब जरूर ।
आइ हम बात करब खानपियन केर –
हमरा सब ओतय जहन बियाह ठीक भ जाइछ, और बियाह के तारिख निश्चित भ जाइछ तहन लड़कीबला लड़काक ओतय खाना खाइत छथि । और लड़काबला अपन सामर्थ्य अनुसार विदाई करैत छथिन । ओकरे बोलचाल के भाषा में खानपियन कहल जाइत अछि ।
आब एहि विध केर मतलब –
पहिले के जमाना में एतेक fb और whatsapp या बियाह स पहिले भेट कर के रेबाज नहि रहैक । एखनहुँ बहुत जगह बियाह स पहिले भेंट नहि होइत छैक जेना कि हमरा बेर मे कोनो भेट पहिने नहि भेल । तेँ लड़की के घर के लोक जेना कि भाय, बाप, पित्ती खेनाय खाकय पता करैत रहथि जे लड़का के घर के आचार व्यवहार केहन छन्हि । मोट चाइल त नहि छथि, ताकी ओही मुताबिक अपन बेटी केँ तैयार कय सकथि । तहिना, ओहि मे जे बेसी होशियार लोक रहैत छथि से तरेतर ईहो भाँज लगा लेल करथि जे घरक आर स्त्रीगण लोकनि सब केहन छथि । और बेटी केँ जाकय चेता सेहो देल करथि जे बड़ होशियार माइ-पितियाइन । एहि सब विध सँ आपसी प्रेम और लगाव बढैत अछि ।
अजब मिथिला और गजब एकर विध व्यवहार!!


text:
१० जुलाई २०१९. मैथिली जिन्दाबाद!!
बाबा बैद्यनाथधाम – देवघर झारखंड केर आफिसियल फेसबुक पेज द्वारा श्रावणी मेला यैह आषाढ पूर्णिमाक प्रात दिन सँ आरम्भ होयबाक तथा एहि वर्ष कोन-कोन तिथि केँ विशेष अवसर आबि रहल अछि तेकर सूची जारी कयल गेल अछि।
१७ जुलाई सावन माह केर पहिल दिन
२२ जुलाई सावन केर पहिल सोमवारी
२९ जुलाई सावन केर दोसर सोमवारी
०५ अगस्त सावन केर तेसर सोमवारी
१२ अगस्त सावन केर चारिम सोमवारी
१५ अगस्त सावन माह केर अंतिम दिन
बाबा कुपेश्वरनाथ मंदिर केर पुजारी विजयानंद शास्त्री बतौलनि जे बहुत दिनक बाद सावन मे कतेको रास पैघ संयोग बनि रहल अछि। एक अगस्त केँ हरियाली अमावस्या पर पंच महायोग केर संयोग बनत जे लगभग १२५ साल बाद आबि रहल अछि। एहि दिन पहिल सिद्धि योग, दोसर शुभ योग, तेसर गुरु पुष्यामृत योग, चारिम सर्वार्थ सिद्धि योग और पांचम अमृत सिद्धि योग केर संयोग अछि। पंच महायोग केर संयोग मे कुल देवी-देवता तथा मां पार्वती केर पूजा कयला सँ मनोवांछित फल केर प्राप्ति होइत अछि। संगहि प्रकृति केर हरा भरा रहबाक सेहो पूर्ण संभावना अछि।
सावन केर तेसर सोमवारीक दिन नागपंचमी


text: पटना। पूर्वोत्तर सीमांत रेलवे क कटिहार-तेजनारायणपुर रेलखंड कए मीटर गेज स ब्रॉड गेज मे बदलबाककाज तेजी स चलि रहल अछि। काज मे कोनो बाधा नहि हुए एहि लेल एहि खंड पर मेगा ब्लॉक कएल गेल अछि। एहि स किछु ट्रेन कए नियंत्रित कर चलाउल जा रहल अछि, जखन कि किछु सवारी गाड़ी क परिचालन रद करि देल गेल अछि। एहि बाबत मुख्य जनसंपर्क अधिकारी एस. हजोंग कहला जे 671/ 672 कटिहार-तेजनारायणपुर सवारी गाड़ी, 673/674 कटिहार-तेजनारायणपुर सवारी गाड़ी, 675/676 आ 677/678 सवारी गाड़ी क संग-संग कटिहार-तेजनाराणपुर स्पेशल सवारी गाड़ी कए अप डाउन मे रद करि देल गेल अछि।


text:
-कटरा के बसघट्टा म' डायवर्सन पर अत्यधिक पैन चढला सँ दुनु प्रखंड केर ढाई लाख सँ बेसी केर आवादी प्रभावित भेल अछि।
- बागमती नदी म' तेजी सँ बढ़ैत जलस्तर के कारण औराई, कटरा व गायघाट प्रखंड केर सौ से बेसी गाम में दहशत केर माहौल बनल अछि।
- बागमती तटबंध के भीतर बसल अौराई आर कटरा प्रखंड के तीन दर्जन गाम चारों दिस पैन सँ घेरा गेल अछि।
- हालात के देखैत जल संसाधन विभाग केर मुख्य अभियंता सभ अभियंता क' अलर्ट जारी करैत तटबं पर विशेष चौकसी बढ़ेबाक आदेश देना छैथ।
- पिछला 24 घंटा म' नेपाल केर जनकपुर म' सर्वाधिक 49.4 मिमी, सिमरा म' 33.8 आर पोखरा म' 21.8 मिमी बारिश भेला सँ बागमती, गंडक, बूढ़ी गंडक आर कमला नदी के जलस्तर म' वृद्धि भ' रहल अछि।


text:
आब रिहायशी मकान, गंभीर बीमारीक इलाज, उच्च शिक्षा आओर बच्चा सभक बिआहक लेल एनपीएस सँ किछु पैसा निकालल जे सकैछ। पेंशन कोष नियामक एवं विकास प्राधिकरण (पीएफआरडीए) एक परिपत्र मे कहलक कि जाहि एनपीएस अंशधारक सभ तीन बरख धरी योगदान केना अछि, ओ सभ किछु निर्धारित खर्चक लेल कुल कोष सँ 25 प्रतिशत धरी निकैल सकैछ। एहिमे कहल गेल अछि कि अंशधारक सभकेँ अप्पन व्यक्तिगत खाता सँ कुल योगदानक अधिकतम 25 प्रतिशत निर्धारित उद्देश्य सँ निकालबाक अनुमति होयत।
अंशधारक योगदान अवधिक दौरान अधिकतम तीन बेर धन केर निकासी क' सकैछ। पीएफआरडीए केर मुताबिक अंशधारक सभकेँ एनपीएस खता सँ निर्धारित मकसदक लेल धन निकालबाक छूट होयत, जाहिमे बच्चा केँ उच्च शिक्षा आओर बिआह शामिल अछि। रिहायशी मकान वा फ्लैट किनबाक लेल सेहो निकासीक अनुमति होयत।
सर्कुलर मे आगू कहल गेल अछि कि अगर अंशधारक लग पैतृक संपत्ति क' छोड़ी व्यक्तिगत रूप सँ वा संयुक्त नाम पर कोनो रिहायशी मकान वा फ्लैट अछि, तेँ निकासीक अनुमति नहि होयत। ऐहिक अलावा कैंसर, किडनी खराब होयब आओर हृदय रोग जेहन बीमारी सभक लेल कोष निकालल जे सकैछ। एनपीएस सरकारक प्रमुख सामाजिक सुरक्षा कार्यक्रम अछि। एहिमें पहिने दस बरखक योगदान सँ पहिने आंशिक निकासी नहि करबाक नियम छल।


text:
कोयम्बटोर
कोयम्बटोर, कोयम्बतुर, कोयम्बटुर वा कोवाई [koːʋəj]क नामसँ प्रसिद्ध, तमिलनाडु राज्यक एक शहर छी । कर्नाटक आ तमिलनाडु राज्यक सिमानामे अवस्थित ई शहर मुख्य रूपसँ एकटा उद्योगिक नगरी छी । ई शहर सम्पूर्ण भारतसँ रेलवे, राजमार्ग आ वायु मार्गसँ व्यवस्थित तरिकासँ जुडल अछि अछि ।
कोयम्बटोर एकटा महत्वपूर्ण उद्योगिक शहर छी । दक्षिण भारतक म्यानचेस्टरक नामसँ प्रसिद्ध कोयम्बटोर एक प्रमुख कपडा उत्पादनक केन्द्र छी । नीलगिरी हिमालक तराईमे अवस्थित ई शहर पुरे वर्ष अनुकुलित मौसमक महसुस कराबैत अछि । दक्षिणसँ नीलगिरीक यात्रा करैलेल आएल पर्यटकसभ कोयम्बटोर शहरके आधार शिविर जका प्रयोग करैत अछि । कपडा उत्पादन कारखानासभ वाहेक एतय कयन पर्यटकीय स्थलसभ अछि जतय भ्रमण करैलेल आएल पर्यटकसभ घुमि सकैत अछि । एतय रहल जैविक उद्यान, कृषि विश्वविद्यालय सङ्ग्रहालय आ भिओसी पार्क विशेष रूपसँ पर्यटकसभके आकर्षित करैत अछि । कोयम्बटोरमे बहुतेक हिन्दू मन्दिरसभ अछि जाहिकारण ई शहरक हिन्दू धर्मावलम्बी महत्वके थप करैत अछि । भारतक प्रधानमन्त्री नरेन्द्र मोदीक भारतमे १०० स्मार्ट सिटी बनाबैक निर्णय अन्तर्गत ई शहरके सेहो चुनल गेल अछि ।[३][१]
उत्पतिसंपादित करें
कोयम्बटोरक नाम उत्पतिमे विभिन्न सिद्दान्तसभ विद्यमान अछि । ओहिमेसँ एक सिद्दान्त अनुसार कोयम्बटोर नाम कोवनपुथुर ('कोवानक नव शहर' सँ पृथक भऽ आएल अछि), कोवान वा कोयानक मुखिया कोयम्बटोर सँ विकसित भेल अछि।[४]
इतिहाससंपादित करें
जनसङ्ख्यासंपादित करें
भारतक जनगणना सन् २०११ अनुसार कोयम्बटोर शहरक जनसङ्ख्या १६,०१,४३८ रहल अछि ।[२][१] एतयक लिङ्ग अनुपात अनुसार १,००० पुरुषमे कूल ९९७ महिला आबैत अछि ।[५] ई चेन्नई बाद तमिलनाडु राज्यक सबसँ पैग शहर छी ।[६]
प्रमुख आकर्षणसंपादित करें
भिओसी पार्कसंपादित करें
भिओसी पार्क कोयम्बटोरक प्रमुख आकर्षण छी ।
कृषि विश्वविद्यालयसंपादित करें
तमिलनाडु कृषि विश्वविद्यालय कोयम्बटोरक रोचक पर्यटक स्थलसभ मे सँ एक छी । रेलवे स्टेशनसँ पाँच किलोमिटरक दूरीमा अवस्थित ई विश्वविद्यालय एसियाक उत्कृष्ट कृषि विश्वविद्यालयसभमेसँ एक छी ।
पेरुर मन्दिरसंपादित करें
पेरुर कोयम्बटोरसँ ६ किलोमिटरक दूरीमे अवस्थित एकटा छोट शहर छी । एकर मुख्य आकर्षण पेरुर मन्दिर छी जतय सात कोङ्गु शिवालयममेसँ एक अछि ।
सन्दर्भ सामग्रीसभसंपादित करें
- ↑ १.० १.१ १.२ "Smart city challenge, Coimbatore", Government of India, अन्तिम पहुँच १५ दिसम्बर २०१५।
- ↑ २.० २.१ "INDIA: Tamil Nādu", citypopulation.de, अन्तिम पहुँच ४ मार्च २०१६।
- ↑ http://www.firstpost.com/business/why-only-98-cities-instead-of-100-announced-all-questions-answered-about-smart-cities-project-2410576.html
- ↑ "Coimbatore: turning modern, yet retaining its old charm", The Hindu, १८ जून २०११, अन्तिम पहुँच ३१ जनवरी २०१३।
- ↑ "Census Info 2011 Final population totals", Office of The Registrar General and Census Commissioner, Ministry of Home Affairs, Government of India, २०१३, अन्तिम पहुँच २६ जनवरी २०१४।
- ↑ "Major Agglomerations" (PDF), The Registrar General & Census Commissioner, Ministry of Home Affairs, Government of India, २०११, अन्तिम पहुँच ३१ मई २०१५।
बाह्य लिङ्कसभसंपादित करें
- कोयम्बटोर विकिभोएज सँ यात्रा सहयोगी
- कोयम्बटोर नगर निगम परिषद


text:
ब्लड कलेक्शन मॉनिटर मशीन खराब होयबाक अलावा एहिठाम कैको समस्या अछि, जाहिक कारण रक्तदान लेल आबै बला लोग सभके बहुत परेशानी केर सामना करे पड़ैत अछि। रक्त अधिकोष मे रक्त दान करनिहारक लेल दू चेयर केर व्यवस्था अछि, मुदा एक डोनर चेयर केँ दुनू आर्म केर संगे संग ब्लड कलेक्शन स्टैंड आओर मॉनिटर टूटल पड़ल अछि। टूटल पड़ल ब्लड कलेक्शन स्टैंड केर स्थान पर डीएमसीएच कर्मी प्लास्टिक केँ एक बाल्टी लगा ब्लड बैग राखीकेँ काज चलबैत अछि। जाहिक चलते रक्त दान करनिहार सभकेँ बहुत दिक्कत होयत अछि।
अपने क' बता दी एक ब्लड डोनर केर शरीर सँ 350 एमएल खून निकालल जायत अछि आओर मॉनिटर खराब होयबाक कारण डोनर केँ शरीर स' कतेक खून निकालल गेल ऐहिक सही जानकारी कर्मी सभकेँ नहि भेट पाबैत अछि। जाहि चलते कर्मी सही मात्रा मे खून नहि निकाली पाबैत अछि आओर एहिसँ विभाग मे जतबा खून संचयन होयबाक चाही, ओतबा नहि होयत अछि।
एक दिस अस्पताल प्रशासन रक्त केर महत्व क' प्रचारित करि लोग सभक बीच जन जागृति अभियान चला कहैत अछि कि अहाँक द्वारा कायल गेल रक्त दान कुनू जरूरतमंद केर जान बचा सकैत अछि। मुदा सच्चाई ई अछि कि दोसरक जान बचबै बला ई रक्त अधिकोष मूलभूत सुविधा केर अभाव मे खुद बीमार अछि और ऐहिक बदहाली दूर करबाक दिशा मे कोनो ठोस पहल नहि कायल जे रहल अछि। अपने क' बता दी एहि अस्पताल मे पूरा मिथिलांचलक संगे - संग नेपाल सँ सेहो मरीज इलाजक लेल आबैत अछि।


text:
इतिहास बचेबाक सार्वजनिक अपील
– पंडित भवनाथ मिश्र, मिथिलाक्षर लिपिकेर पुरालेखविद्
पंडित भवनाथ बाबु वर्तमान समय महावीर मन्दिर, पटना मे प्रकाशन तथा शोध अधिकारी केर पद पर कार्यरत छथि। समय-समय पर मिथिलाक पुरातन आलेख आदि पर हिनक विचार सँ आम मैथिल जनमानस लाभान्वित होएत रहल अछि, कम सँ कम सरोकारवाला मैथिल जिज्ञासू व मुमुक्षु लेल हिनकर बात अनुसंधान, संरक्षण तथा संवर्धन लेल प्रेरित करैत हम स्वयं अनुभूति करैत आबि रहल छी। पंडित मिश्र एकटा कुशल अध्येता, शोधकर्ता आ विचारक सेहो छथि। शास्त्र-पुराण आदिक नीक अध्ययन सँ समय-समय पर हमरा सब केँ प्रेरणादायक विचार केर लाभ दैत आयल छथि। हालहि हिनका द्वारा एकटा अत्यन्त गंभीर प्रकृतिक अपील फेसबुक मार्फत आयल अछि। हिनका हिसाबे सेहो आ यथार्थतः मिथिलाक्षेत्रक लौकिक व्यवहार मे देखल जायवला त्रुटि पर ध्यान जाएत ई देखल जाएत अछि जे हमरा लोकनि ऐतिहासिक अभिलेख – प्राचीन शिलालेख आदिक सुरक्षित रखबा पर ध्यान नहि दैत छी, उल्टे ओकरा मेटेबाक आ नोकसान पहुँचेबाक कार्य अज्ञानतावश कय बैसैत छी। अतः भवनाथ बाबुक किछु विचार पर आरो बेसी लोकक ध्यानाकर्षण होइक ताहि लेल हुनकर अपील केँ मैथिली जिन्दाबाद पर सेहो राखि रहल छी।
भवनाथ बाबुक विचारः
मिथिलाक इतिहासक ठोस साक्ष्य शिलालेख लोकक उपेक्षाक कारणें खराब भए रहल अछि। तिलकेश्वर मठक ई शिलालेख एकर साक्ष्य अछि। गाम-गाममे पोखरिक घाटक रूपमे व्यवहार कएल गेल पाथरकें उनटाओल जाइत अछि तँ पैघ पैघ आ महत्त्वपूर्ण शिलालेख भेटैत अछि। हालहि मे देकुली मे एहने एकटा पाथर भेटल अछि। मन्दिरक दिवार पर लगाओल गेल कतेको लेख चून सँ पोति देल गेल अछि।
हमरा सभक दायित्व थिक जे एकरा संरक्षित करी जाहिसँ हमर मिथिलाक वास्तविक इतिहास सोझाँ आबि सकए। नहिं तँ खिस्से-पिहानी कें हमरालोकनि इतिहास रूपमे प्रस्तुत करैत गौरवान्वित होइत रहि जाएब।


text:
मुम्बई, दिसम्बर २२, २०१५. मैथिली जिन्दाबाद!!
महाराष्ट्र मैथिल समाज केर तत्त्वावधान मे आइ २२ दिसम्बर – मैथिली अधिकार दिवस केर शुभ उपलक्ष्य पर ‘अन्तर्राष्ट्रीय मैथिली सम्मेलन’ १२म बेर आयोजित कैल जा रहल अछि।
भोरे भव्य शोभायात्राक संग १० घोड़ा जोतल रथ पर साक्षात् विद्यापति विराजमान् आर संग मे ईष्ट महादेव एवं सिया-राम भगत हनुमानजी सहितक झाँकी प्रस्तुति सहित मैथिल जनमानस सब पाग पहिरिकय नगर परिक्रमा करैत कार्यक्रम स्थल पर पहुँचला।
कार्यक्रमक उद्घाटन विधिवत् दीप्ति प्रज्वलनक संग आरंभ भऽ चुकल जानकारी मणिकान्त झा फेसबुक स्टेटस मार्फत कार्यक्रमक तस्वीर सहित करौलनि अछि।
विदित हो जे एहि कार्यक्रमक आयोजन वर्ष २००३ मे अटल बिहारी वाजपेयी सरकार द्वारा मैथिली केँ संविधानक आठम अनुसूची मे शामिल केलाक बाद सँ निरंतर दुनू दिन यानि २२ दिसम्बर लोकसभा द्वारा मान्यता आ २३ दिसम्बर राज्यसभा द्वारा मान्यता भेटबाक उपलक्ष्य आयोजन कैल जाएछ।
कहल जाएछ जे सम्माननीय प्रधानमंत्री अटल बिहारी वाजपेयी द्वारा मैथिली केँ सम्मान देलाक बाद अगुआ अभियानी डा. बैद्यनाथ चौधरी बैजु सँ एकटा वचन लेल गेल छल जे मैथिलीक झंडा भारत देश मे फहराइत रखबाक लेल अन्य सब मान्य भाषाक संग सहकार्य करैत साहित्यिक गतिविधि विश्वस्तर पर निरंतर जारी राखब आवश्यक अछि, अटलजीक ताहि मनोकांक्षा अनुरूप ई कार्यक्रम भारत, नेपाल ओ अन्य देशक विभिन्न भाग मे आयोजित कैल जाएत अछि। एहि सँ पूर्व गुआहाटी, काठमांडु, जनकपुर, राँची, मुम्बई, कोलकाता आदि विभिन्न शहर मे ई आयोजना कैल गेल अछि जाहि मे देश व विदेश सँ मैथिल साहित्यकार, कवि, विद्वान्, नेतृत्वकर्ता, अभियानी लोकनिक विशेष उपस्थिति रहैत अछि, संगहि देशक प्रतिष्ठित पदधारी नेताक सहभागिता सेहो एहि कार्यक्रमक विशेषता रहल अछि। पैछला वर्ष ई आयोजन नेपालक जनकपुर मे भेल छल जाहि मे राष्ट्रपति डा. रामवरण यादव मुख्य अतिथिक रूप मे सहभागिता देने छलाह।
मैथिली भाषा-साहित्यक विकास, संवर्धन ओ प्रवर्धनक संग मिथिला संस्कृति केर जाग्रत अवस्था मे रखबाक मूल उद्देश्य सँ संचालित एहि कार्यक्रम मे अहु बेर विद्वत् सभा, कवि गोष्ठी एवं सांस्कृतिक कार्यक्रम निरंतर दुइ दिन धरि चलबाक अछि।


text:
२३ जुलाई २०२१, मैथिली जिन्दाबाद!!
अहु साल नहि लागत श्रावणी मेला
कोरोना महामारी केर संक्रमणक तेसर तरंग सँ बचबाक लेल केन्द्र सरकार आ राज्य सरकार (बिहार ओ झारखंड) द्वारा जारी निर्देशन मुताबिक २०२१ मे सेहो श्रावणी मेला नहि लगबाक निर्णय लेल गेल अछि। देवघर, वासुकीनाथ, सुल्तानगंज आ आसपासक विभिन्न क्षेत्र मे, श्रद्धालू लोकनिक भीड़ नहि जुटय ताहि लेल प्रशासन केँ कड़ा निर्देश देल जेबाक सूचना अछि। एहि सन्दर्भ मे संथाल परगना प्रक्षेत्रक पुलिस उपमहानिरीक्षक सुदर्शन प्रसाद मंडल द्वारा सीमावर्ती क्षेत्रक बिहार-बंगालक जिला पुलिस सभक संग एक वर्चुअल मीटिंग करैत कामरियाक भीड़ केँ रोकबाक आ आगू नहि बढय देबाक व्यवस्था लेल कहल गेल अछि। बाबा बैद्यनाथ व बाबा वासुकीनाथ केर मन्दिर आम श्रद्धालू लेल एहि दरम्यान नहि खोलल जेबाक निर्देशन जारी कयल गेल अछि, संगहि भक्त-श्रद्धालू सँ घरहि मे रहबाक आ बाबा भोलेनाथक आराधना करबाक लेल आह्वान कयल गेल अछि।


text:
विशेष सम्पादकीय
शाश्वत संविधान आ मानवीय संविधान
आइ-काल्हि राजनीति के देल एक विशेष शब्द ‘दलित’ ब्रिटिशकालीन भारत (१९म शताब्दी) सँ आरम्भ भऽ प्रसिद्ध चिन्तक आ भारतीय संविधान केर जनक डा. भीमराव अम्बेदकर पर्यन्त द्वारा समय-समय पर (अपन भाषण मे मात्र) प्रयुक्त होइत २१म शताब्दी मे आबि सत्तारोहणक नीक हथियारक रूप मे खूब चलि रहल अछि। दलित शब्दक व्युत्पत्ति ताकब त ‘दरिद्र’ शब्द सँ एकर उत्पत्ति हेबाक दावा अध्येता लोकनि करैत छथि, ओना कोनो स्रोत उपलब्ध नहि भेटैत अछि।
सनातन हिन्दू धर्म केर वर्ण व्यवस्था अनुसार ब्राह्मण, क्षत्रिय, वैश्य ओ शूद्र केर चारि वर्ण सँ छत्तीस जातिक उत्पत्तिक कतेको तरहक किंवदन्ति गाथा आ परम्परागत सोच-समझ विकसित होइत देखल जाइछ। एक्कहि जाति केर उत्पत्तिक कय तरहक श्रुति इतिहास एक कान सँ दोसर कान धरि पहुँचैत लोकमानस आ सामाजिक प्रचलित व्यवहार मे सेहो विद्यमान हेबाक सत्य केँ हम सब नहि नकारि सकैत छी। ब्राह्मणहु मे कतेको रंग के ब्राह्मण, क्षत्रिय, वैश्य आ शुद्र सभक अनेकों भाग-प्रभाग आ अन्तर्विभाजन समयक गति संग तत्कालीन प्रचलन मुताबिक होइत आबि रहल अछि। विभाजनक उद्देश्य या त अपन विशिष्टता केँ आर सँ अलग देखेबाक वास्ते भेल बुझाइत अछि, या फेर समाज मे प्रचलित व्यवहार केँ सुचारू ढंग सँ देश, काल आ परिस्थिति मुताबिक संचालित करबाक लेल अधिकारसम्पन्न ‘सत्तावादी’ (authoritarian) द्वारा बनायल गेल से स्पष्ट अछि। ई मानवक प्राकृतिक गुण थिकैक जे ओ अपन सुविधा लेल कखनहुँ कोनो नियम केँ अंगीकरण कय लेल करैत अछि। जेकर वर्चस्व जेहेन रहैत छैक ओ अपन तेहेन नीति पर आगू बढबाक अवधारणा सामाजिक सहमति सँ आरम्भ कय लैत अछि। यैह मुख्य कारण छैक जे चारि वर्णक अवधारणा आइ अनेकों जाति आ उपजाति मे बँटि गेल अछि।
भारतक बिहार राज्य मे अगड़ा-पिछड़ा (Forward-Backward) के नाम पर सत्तावादीक विभाजन सँ लैत हाल विद्यमान राष्ट्रीय जनतांत्रिक गठबन्धन (National Democratic Alliance) केर मुख्य घटक दल जनता दल युनाइटेड केर मुखिया आ लगातार चारिम बेर बिहार राज्य पर शासन संचालनक जिम्मेदार मुख्य नेता नीतीश कुमार द्वारा अपन प्रतिद्वन्द्वी प्रतिपक्ष केर सत्ता समीकरण मे सेन्धमारी लेल एकटा आरो नवका शब्द उत्पन्न भेल जेकरा कहल गेलैक ‘महादलित’। महादलित अर्थात् महादरिद्र। दरिद्रताक मूल कारण कि थिकैक? दरिद्रता जाति या समुदाय देखिकय अबैत छैक की? एहि सब गूढ़ प्रश्न पर विमर्श केँ तर दाबिकय केवल सत्तासुख लेल भड़काऊ बात करब आजुक राजनीति केर नीयत बनि गेल छैक। कियो भूराबाल साफ करैत अपन सत्ता समीकरण पुख्ता करैत अछि, त कियो पिछड़ा सँ अतिपिछड़ा आ दलित सँ महादलित कहिकय फेर ओकरो सत्ता समीकरण के भीतर प्रवेश कय केँ अपन गोटी लाल कय बैसैत अछि। ई उदाहरण एहि लेल देल जे राजनीति के ई विद्रूपताक बेसी समय नहि बितलैक अछि, पैछला ३० वर्ष मे बिहारक अवाम ई सारा खेला-वेला देखलक आ देखि रहल अछि।
कोनो जंगलक राजा शेर केँ मानल गेलैक अछि। कियैक? शेर मे ओहि तरहक सामर्थ्य छैक, ओ अपन मनमानी शासन करैत अछि। वैह जंगलक किछु जीव ओकर आहार थिकैक। ओ राजा रहितो अपनहि प्रजा के आहार ग्रहण करैत अछि। तहिना एहि जीवलोक मे मनुष्यक शासित समाज मे सेहो समर्थ-सक्षम आ असमर्थ-अक्षम केर बीच जे प्राकृतिक अन्तर छैक, तेकरे आधार मानिकय राजनीति के अनेकों सूत्र पहिनो बनल, आइयो बनि रहल अछि आर ई सदा-सदा एहिना बनत। ज्ञात इतिहास सँ श्रुति-पुराण धरि एकर विशद चर्चा अछिये। समाज केँ बाँटियेकय सत्तारोहण करबाक विचित्र नीयति मानवलोक मे सर्वविदित अछि।
नाम लोकतंत्र के आ काज मूर्खतंत्र वला – जिसकी लाठी उसकी भैंस, जेकर संख्याबल बेसी, ओकरा उकसाउ आ अपना पक्ष मे मत हासिल करैत कुर्सी (गद्दी) पर पहुँचि जाउ। ई सत्तावादी तथाकथित राजनीतिक नेतृत्वकर्ता आइ धरि समाज केँ केना विभाजित करैत अछि से केकरो सँ नुकायल नहि अछि। समाजक आन वर्ग द्वारा वंचित-शोषित कहिकय, अगड़ा जाति पर छुआछुत-विभेद आदिक आरोप मढिकय, इतिहासक कोनो कालखंड मे कोनो विशेष सामर्थ्यवान् सत्तावादीक लादल कतेको रंगक अव्यवहारिक नीति-नियमक चर्चा उठाकय, मनु समान प्रथम मानव-नीतिकार केर नीति पर चलैत मानव एतेक आगू आयल से विशेषता प्रति कृतज्ञता त छोड़ू, आइ अपन गोटी लाल करबाक लेल ‘मनुवादी-मनुवादी’ भूकिकय जेना-तेना कोनो खास वर्ग केँ अपन पाकेट के माल बनायब… यैह थिक आजुक राजनीति के असली चेहरा।
हमरा बुझने एकटा संविधान सर्वसत्तावादी प्रकृति केर विद्यमान अछि। अर्थात् ईश्वरवादीक आस्थाक परमपिता परमेश्वर केर सिद्धान्त जाहि पर ई सारा ब्रह्माण्ड स्वतःसंचालित अछि ओ स्वतःप्रमाण थिक जे एकटा निश्चित आ निर्धारित नियम पर जीवमण्डल संचालित अछि। तहिना, हम मानव अपन समाजशास्त्र मे सम्प्रभुता सँ लैत स्वायत्तता, मानवता, सर्वहित, सर्वकल्याण, समानता आदि कय रंगक आकर्षक शब्दावलीक संग एकटा महिमामण्डित संविधान बनबैत छी। कहैत छियैक संविधानक शासन, विध केर शासन, संघीयता, सामूहिकता, एकजुटता, आ आरो कतेको बात। लेकिन फेर हमहीं सब भीतरे-भीतर कुटिलता सँ भरल कय रंग केर भेदभाव आ समाज केँ बाँटिकय अपन स्वार्थ लाल करयवला खेल-वेल करैत छियैक। त ई कहय मे कोनो हर्ज नहि जे सर्वसत्तावादीक संविधान के सोझाँ हम मानवक संविधान काफी निकृष्ट आ समस्या उत्पन्न करयवला होइत अछि, या फेर संविधानक सब आकर्षक शब्दावली सिर्फ संविधानक किताबहि धरि सीमित रहि जाइछ आ हम सब अपन मनमानी, वर्चस्व आ स्वार्थपूर्ति लेल कपटपूर्ण व हिन्सक विचारधारा पर चलैत छी, आर एहिना चलैत रहब। न्याय-न्याय करैत काज केवल अन्याय केर करब। अन्त मे वैह प्रकृति अपन निरपेक्ष आ निर्धारित सिद्धान्त सँ स्वयं हमरा सब पर शासन करैत रहत, शाश्वत सत्य एतबे अछि।
समस्त मानव प्रजाति लेल हमर शुभकामना, कम सँ कम कुकूर बनिकय भूकनाय नहि शुरू करू से विशेष ध्यान राखब।
हरिः हरः!!
पुनश्चः एतेक बात कयलहुँ आ भिलनी शबरी जेकरा तत्कालीन सत्तावादी गुरु-सेवा पर्यन्त सँ वंचित कएने छल ओकर सौभाग्य जे ओकरा मे ‘नवधा भक्ति’ केर निरूपण सर्वसमर्थ आ मर्यादा पुरुषोत्तम राम कयलनि, से अपने सब केँ पढय लेल प्रसाद नहि देब त उचित नहि हेतैक – लियऽ ई जरूर पढि लेब, दिन बनि जायतः 🙂 https://www.maithilijindabaad.com/?p=2715